Hamalau positibo baieztatu dira Debagoienean, horietatik zazpi Arrasaten

Atzo egindako PCR eta antigeno probek hamalau kasu berri hauteman dituzte Debagoienean. Herriz herri, zazpi atzeman dira Arrasaten, bost Bergaran, bana Aretxabaletan eta Oñatin.

Azken positiboak batuta, datuek erakusten dute pandemia hasi zenetik 4.728 debagoiendarrek izan dutela COVID-19 gaitza. Gehienak arrasatearrak izan dira (2.101) eta ondoren –erdia badira ere– bergararrak daude (1.063). Atzetik, Oñatik erregistratu ditu kasu gehien (599).

Mapa honetan daude herri guztietako datuak, eguneratuta:

>Grafiko guztiak modu interaktiboan ikusi hemen.

Osasun Sailak argitaratutako egoera epidemiologikoaren gaineko txostenaren arabaera, 7.503 proba egin zituzten atzo, eta, horietatik 535 pertsonek eman zuten positibo; hau da, %7,1k. Lurraldeen arabera, Araban 73 pertsonek eman zuten positibo, Bizkaian 283k, Gipuzkoan 170k, eta EAEtik kanpo erroldatutako bederatzik.

Ospitaleei dagokienez, COVID-19aren ondorioz 46 pertsona ospitaleratu zituzten atzo, eta 71 pertsona daude ZIUetan.

Nafarroan, ostera, 2.666 proba egin zituzten atzo eta horietatik, 182k eman dute positibo, %6,8k hain zuzen ere.


Ibai Cebrianek Castro Valnerako kilometro bertikala irabazi du

Durangarrak kilometro bertikalen Espainiako Kopako laugarren proba irabazi du.

Ibai Cebrian durangarrak Castro Valnerako kilometro bertikala irabazi du asteburuan. Euskal Mendizale Federazioko korrikalariak 56:30 minutu behar izan zituen lasterketako lau kilometroak egiteko. Cebrianek bigarren sailkatuak baino, ia lau minutu gutxiago egin zituen. Bigarren sailkatua Raul Gargallo izan zen.


Lau ardatz estrategikoetan oinarritutako aurrekontu proposamena aurkeztu du gobernu taldeak

Altunak eta Sagarzazuk aurkeztu dute 2022ko udal aurrekontu proposamena.

Hondarribiko Udaleko Txomin Sagarzazu alkateak eta Juan Mari Altuna Ogasun zinegotziak 2022. urteko udal aurrekontu proposamena aurkezteko agerraldia egin dute gaur goizean. Agintariek nabarmendu dutenez, Hondarribiak izan duen hirugarren aurrekonturik handiena izango da datorren urtekoa, 24.363.525 eurorekin.

Lau ardatz estrategikoetan banatuta egongo da Hondarribia Indarberritzen izenpeko proposamena, Altunak zehaztu duenez: “Pertsonak eta

familiak izeneko atalerako 3.558.626 euro bideratuko ditugu; bertako ekonomia suspertzeko 1.179.735 euro; garapen iraunkorrerako 7.855.061 euro; eta administrazioa eta herritarrentzako zerbitzua hobetzeko 4.709.544 euro”.

Kopuru horien artean, tankera ezberdinetako egitasmo “ugari” dagoela nabarmendu du, halaber, Ogasun zinegotziak, estaerako: haur parke bat estaltzea, Amuteko pilotalekuan hobekuntzak, San Nikolas pasabidea egokitzea…

Sagarzazuk gogorarazi duenez, azaroa hasieran igorri zien EAJren tokiko gobernuak aurrekontuaren zirriborroa gainontzeko udal taldeei. Zuzenketak jaso ondoren, joan den ostegunean bildutako Ogasun Batzordean oposizioaren hainbat zuzenketa onartu zituen gobernu taldeak. “Beste alderdiei 180.000 eurotik gorako hainbat zuzenketa onartu dizkiegu, eta proposamen horiek kontuan hartuta eramango dugu proposamena udalbatzarrera”, erantsi du alkateak.

Aurrekontu proposamenaren lan ildo nagusiak hemen ezagutu daitezke, baita udalak abiatutako webgune berezian ere.

Etzi, ostegunerakin, bilduko da Hondarribiko Udalbatza ezohiko osoko bilkuran, eta proposamenak aurrera egingo balu, 2022ko urtarrilaren 10etik abian egotea aurreikusi du gobernu taldeak. Bertan kontsulta daiteke osoko bilkuraren eguneko aztergaia.


Koronabirusaren gakoak: asintomatikoak

Berlinen, 25.000 parte-hartzaile baino gehiagorekin egindako ikerketa batek baieztatu du sintomarik gabeko pertsona bat ospitaleratutako gaixo bat bezain kutsagarria izan daitekeela. Azterketaren arabera, birus-karga handia duten parte-hartzaileen herena baino gehiago asintomatikoak dira edo sintoma arinak besterik ez dituzte. Gainera, pertsona horien batez besteko adina 37 urtekoa da, adin-talde oso aktiboa eta harreman pertsonal ugarikoa.


Maite Larrañagaren helburua Euskaraldirako

Maite Larrañagak Ahobizi rola hautatu du Euskaraldirako eta helburu argi bat du: gazteleraz egiten duen euskal hiztunekin euskaraz egitea eta elkarrizketa euskaraz mantentzea.


D ereduko irakasleentzako euskarazko formakuntza urria salatu dute sindikatuek

Gaur egun eskaintzen den %16,5ak ez ditu inondik ere euskal irakasleen beharrak betetzen salatu dute LAB, ELA eta STEILAS sindikatuek. Hezkuntza departamentuan irakasleentzat eskaintzen den euskarazko prestakuntza handitzea eskatu dute.

Nafarroako Gobernuko Hezkuntza Departamentuko praktiketako funtzionarioek praktikaldia gainditu ahal izateko prestakuntza bat egin behar izaten dute. Praktiketako funtzionarioen artean badaude beren lan jarduna euskaraz egiten duten irakasleak, D ereduko plazak eskuratu dituztenak hain zuzen ere. Hau horrela izan arren, ikasturte hasieran Hezkuntza Departamentuak irakasle hauei prestakuntza osoa gaztelaniaz eskaini zien, ohi bezala. Soilik irakasleak eta LAB, STEILAS eta ELA sindikatuak egoera hau salatzen hasi zirenean eskeini zien prestakuntzaren zati bat euskaraz egiteko aukera. Baina oraindik “Lan-osasuna eta Laneko Arriskuen Prebentzioa” gaztelaniaz egitera behartuta daude, Hezkuntza Departamentutik argudiatzen dutenez, atal hori emateko mediku euskaldunik ez dutelako.

Egoera hau gainera orokorragoa da, ez da soilik praktikaldia gainditzeko prestakuntzan ematen. Hezkuntza Departamentuak irakasleentzat orohar eskaintzen duen prestakuntzaren %16,5 soilik eskaintzen da euskaraz, %80a gaztelaniaz izanik.

Euskararen kontrako beste eraso baten aurrean gaudela saltu dute sindikatuek. Irakasleek prestakuntza euskaraz jasotzeko eskubidea dute, gainera beren jardun profesionala ere euskaraz denez, hizkuntza horretan izango zaie baliagarri prestakuntza.

Hau horrela, praktiketako funtzionario kaltetuek sinadura bilketa bat eraman dute aurrera ikastetxe desberdinetan zehar egin behar duten prestakuntza euskaraz ere izan dadin eskatuz. Aldarrikapen horrekin bat egiten dute LAB, STEILAS eta ELA sindikatuek. Sinadura horiek erregistratu dituzte eta aldi berean bilera bat eskatuko dute Prestakuntzaren eta Kalitatearen Atalburuarekin egoera hau bideratu ahal izateko, nafar irakasle euskaldunen hizkuntza eskubideak errespetatuz


'SÓ'

Familientzako zirko ikuskizuna Xanpatito konpainiaren eskutik. Sarrerak Errotan edo Mediatekan hartu daitezke abenduaren 21etik aurrera.


Kezka baten iturrira bidaia

Herriko eragile eta sortzaile hainbatek 'Hiru lore beltz' emanaldia eskainiko dute uztailaren 28an, Sanagustinen. 1973an Lapurdin hil ziren hiru migratzaileren istorioa da ardatza.

'Hiru lore beltz' emanaldiaren sustatzaileetako batzuk. (Elkar-ekin) Duela 44 urte hiru gizon hil ziren Ezpeletako (Lapurdi) mendi elurtuetan hotzez, gosez nahiz bakardadez. Migratzaileak ziren, Senegalekoak, eta trafikatzaileek, Portugaldik Euskal Herrira iristean, abandonatu egin zituzten. Gertakizun hori du abiapuntu eta ardatz Hiru lore beltz ikuskizunak. Uztailaren 28an taularatuko dute emanaldia hainbat herritarrek, 22:00etan hasita, Sanagustin kulturgunean. Dinamoak, Elkar-ekinek eta herriko hainbat sortzailek sortu dute hitzak, hotsak eta irudiak uztartuko dituen emanaldia. "Egungo Azpeitiko sormenaren eta sentiberatasunaren erakusgarri eta lagin izan nahiko luke", azaldu dute antolatzaileek. Hainbat diziplina landuko dute ikuskizunean, hala nola bertsoa, abestia, dantza, poesia, irudia, bideoa eta antzerkia. Xalbadorren bertsoa Gertakari lazarri haren aurrean, Fernando Aire Xalbadorek idatzitako Mendian galdu direnei bertso sortaren hezurduaren gainean osatu dute "elkartasun ezaren eta elkartasun nahiaren" inguruko ikuskizuna. "Orain dela 44 urteko elurrak ezin du dena zuritu, eta gaur egungo migrazioaren bidegabekeriaren aurrean geure zainak agintzen digu isilik ez egotea", azaldu dute emanaldiaren sustatzaileek.


Atxondoko Udalak jakinarazi du Eusko Jaurlaritzarekin lanean ari dela errefuxiatuen senitartekoen gorpuak aberriratzen laguntzeko

Gobernu taldeak EH Bilduri egotzi dio "emozionalki gogorra den eta herria tristeki kolpatu duen gai bati etekin politikoa bilatzea".

Atxondoko Udaleko gobernu taldeak jakitera eman duenez egunak daramatza Eusko Jaurlaritzako Immigrazio Sailarekin harremanetan, Atxondoko errefuxiatuen senitartekoen gorpuak aberriratzen laguntzeko. "Oraingoz ez dago aurrerapausorik, baina egunero bilatzen da erantzun egokia", azaldu dute gobernu taldekoek.

Gainera, joan zen astean Atxondo Harrera Herriko kideekin eta EH Bildurekin bilera egin zutela jakitera eman dute, "ahal zen neurrian" egoera laguntzeko asmoz. "Gogoan izan behar da Atxondoko Udalak bi urte daramatzala bizilagun horiek bizi diren etxebizitzaren gastuak ordaintzen, hala nola argia eta mantentze-lanak", esan dute.

Bestalde, gobernu taldeak EH Bilduren jarrera deitoratu du. "Emozionalki gogorrak diren eta herriko bizilagunei tristeki eragiten dieten gaiak politizatu eta horiei etekina ateratzea baino ez duelako nahi. Atxondoko Udalak atxondar guztien interesak zaindu behar ditu salbuespenik gabe, jatorria kontuan hartu gabe", jarraitu dute.

Horrez gain, udalak jakinarazi du Harrera Herrikoek ta EH Bilduk udalari 21.000 euro aurreratzea eskatu diotela, baina gobernu taldearen ardura administrazio-bide guztiak agortzen saiatzea dela. "EH Bilduri gogorarazi nahi diogu immigrazioaren gaiak udal-eskumenak gainditzen dituela, eta horregatik Eusko Jaurlaritzarekin etengabe harremanetan gaudela. Aldi berean goragoko instantzietan laguntza bilatzen ari gara, hala nola Espainiako Gobernuaren ordezkaritzan, enbaxadan eta Gurutze Gorrian", bukatu dute.


Biolur elkartearen 30. urtemugako ekitaldiak

Informazio gehiago, honako lotura honetan.


Landare esneen iraultza

Itziar Bartolomek eta Antton Monfortek esne begetala egiteko etxetresna bat asmatu dute: Chufamix. Lidl supermerkatuen aurkako epaiketa irabazi dute: enpresak produktua plagiatu du.


Noa & The Hell Drinkers

Arrasate Blues jaialdiaren baitan.


Maria Castro aktorearen antzezlana Altsasun

'La Coartada' antzezlanaren emanaldia urriaren 8an, larunbatean, 19:30ean, Iortia kultur gunean izanen da.

Ana mugan dagoen emakumea da. Iragana dela eta atsekabetuta bizi da, eta orain laguntza eskatuko dio lagun bati, bere bizitzako adierazpen garrantzitsuena prestatzeko. Anaren nondik norakoak La Coartada antzezlanaren gai nagusia da, eta urriarne 8an, larunbata, 19:30ean, Iortia kultur gunean ikusteko aukera izanen da.

Sinopsia: Anak bere bizitzako adierazpen garrantzitsuena prestatzeko alibia sendoa behar du, bere alaba bakarraren zaintza ez ezik, bere askatasuna ere kolokan dago eta. Gauean, bere deabruekin izandako liskar lotsagabeak agerian utziko du noraino irits daitekeen bere beldurrik okerrena saihesteko: isiltasuna.

Fitxa artistikoa

Egilea: Christy Hall

Bertsioa eta zuzendaritza: Bernabé Rico

Antzezleak: Maria Castro, Dani Muriel, Miguel Hermoso

Jantziak: Pier Paolo Álvaro

Argazkiak: Sergio Parra

Ekoizpen exekutiboa: Juan Carlos Rubio

Produkzioa: Talycual Producìones S.L.

Banaketa: Txalo Produciones


Turistek bi orduko ilarak egiten dituzte taberna jakin batzuetako pintxoak jateko

Pintxoak ematen dituzten tabernak topera egiten dute lan, eta topera daude. Sukaldea egun osoan dute zabalik pintxoak momentuan egin ahl izateko. Turistek ilara luzean itxaroten dute pintxoa jateko, baina merezi duela diote.


Iparraldean, antigeno probak saltoki handietan


TTIP-ak langileen eskubideetan izango duen eraginaz arituko dira asteazkenean Getarian

[caption id="attachment_298306" align="aligncenter" width="300"] Aretoa bete zen Getariako Eskubide Sozialen Kartak TTIP-aren inguruan antolatu zuen beste mahai inguru batea. (G.E.S.K. )[/caption] Getariako Eskubide Sozialen Kartak antolatu du mahai-ingurua asteazkenerako. 19:15ean izango da Alondegian eta CNTko Igor Vaquerizok, LABko Bea Martxuetak eta ELAko Laura Gonzalez Txabarrik parte hartuko dute. Bertan, langileen eta herritar ororen eskubideetan TTIP-ak izango duen eragina aztertuko dute, baita altenatibak proposatu ere. Getariako Eskubide Sozialen Karta aspalditik ari da herritarrak TTIP-aren inguruan kontzientziatzeko ekimenak antolatzen. "Greenpeacek argitaratu dituen izkutuko agiriek argi erakusten dute ezinbestekoa dela herritarrok akordioak gure egunerokoan izango duen eragin kaltegarriaz jabetzea eta hori geratzeko martxan jartzea". Nabarmendu dute Eurapako hainbat hiritan dagoeneko herritarrak kalera atera direla TTIP-aren aurka. "Guk ere herritarrak mahai-inguruan parte hartzera animatu nahi ditugu".


22.000 lanpostu suntsituta bi urtean

BBVA Researchen Zertan den Euskadi txostenaren arabera, BPGa %10,5 hondoratuko da aurten Araban, Bizkaian eta Gipuzkoan, 2021ean %5,8 handitzeko. Langabezia tasa %10,8ra igoko da datorren urtean.

Ohe ondoan gaixoaren diagnostikoa errepasatuz doan medikua bezala aritu da gaur BBVA Researcheko ekonomista burua, Rafael Domenech, Zertan den Euskadi txostena aurkezten. Arabako, Bizkaiko eta Gipuzkoako ekonomiaren analitikaren emaitzak ez dira onak. 2020. urtean, barne produktu gordina %10,5 murriztuko da, eta 2021erako errebote murritza espero dute, %5,8ko hazkundea. Analitikan asterisko gehien, daturik beltzenak, enpleguak ditu: 2020-2021 biurtekoak 22.000 lanpostu inguru suntsituko ditu, eta langabezia tasa %10,8ra igoko da 2021ean.

Krisiaren sintoma batzuk agerikoak dira. Kontsumoa asko uzkurtu zen lehen seihilekoan, osasun egoeraren, konfinamendu neurrien eta urruntze sozialaren eraginez. Horren erakusle, kreditu zein zordunketa txartelekin egindako gastua; hurrenez hurren, haiekin egindako gastua %67 eta %49 murriztu zen pandemiaren garairik gogorrenetan.

Kutsatzeak gutxitu eta murrizketak malgutzearekin batera, susperraldi handia iritsi da, besteak beste, kreditu politiken eta neurri fiskalen bultzadak lagunduta. Hala ere, ez da berdina izan guztientzat. Izan ere, gaixoaldiaren lehen fasearen ondoren, pazientearen organo guztiak ez daude egoera berean. Hots, sektore batzuk beste batzuk baino okerrago daude; adin, genero eta jatorri desberdinek ez dute kalte bera jasan. Eskualdeka ere, desberdina izan da jarduera ekonomikoaren portaera. «Krisiaren eragin heterogeneoa», behin eta berriz aipatu du Domenechek.

Sektoreei begira, ostalaritza ari da jasaten gehien epidemiaren kalteak, baita telelanik gutxieneko sektoreak ere, eta, besteak beste, industriak igarri dio horri, okerrerako. Genero aldetik, nahiz eta kalte gehien jasandako sektoreetan emakumezkoek eta atzerritarrek presentzia handiagoa izan, krisi hau 2008koa baino parekideagoa izan da, emakumeei eta gizonei antzera eragin baitie. Adinari erreparatuta, enpleguaren beherakada handiagoa da gazteen artean, baina ez da ahaztu behar aldaketa demografikoen eragina ere. Espainian, lana galdu duten pertsonen erdiek baino gehiagok 35 urtetik gora zituzten.

Lurralde ikuspegitik datu interesgarriak eskaintzen ditu beti BBVA Researchen txostenak. Haren arabera, «nabari da hiriburuetako udalerriek eta hiri eremuetan daudenek, bereziki Bilbo Handiak, gainerakoek baino eragin txikiagoa pairatu zutela hirugarren hiruhilekoaren amaierarako. Aldiz, enpleguaren beherakada handiagoa izan zen eskualde industrialagoetan, hala nola Debagoienean, Debabarrenean eta Durangaldean».

Aurrera begira

Pandemiaren bilakaerak markatuko du erabat euskal ekonomiaren datozen hilabeteetako patua. Eta jada aurreikus daiteke susperraldiaren moteltzea, bigarren olatuak eta harekin datozen neurri murriztaileek Espainiako eta Europako ekonomiak geldotuko dituztelako eta, ondorioz, Araban, Bizkaian eta Gipuzkoan ekoitzitako ondasunen eskaria murriztu.

V formako suspertze bat jada baztertuta dago zenbait sektorerentzat, turismoarentzat eta hari lotutako alorrentzat, adibidez. Gero, automobilgintzak eta energiak esportazioetan izandako beherakada ikusgarriak behin-behinekoak diren ala ez ikusi beharko da.

Beste arrisku bat lan merkatuko behin-behinekotasun tasa handia. Ikerketak argi erakusten du behin-behinekotasunarekin guztiz lotua doala enpleguen suntsitzea. Alde horretatik, Arabako, Bizkaiko eta Gipuzkoako tasa txikiagoa da Espainiakoa baino, funtsezko jarduerek eta industriak duten pisuarengatik, baina, Europako beste herrialdeekin alderatuta, behin-behinekotasuna handiegia da oraindik.

Sare produktiboaren ezaugarri batzuk ere ahulezia ekar dezakete egoera honetan. Hala, mikroenpresak eta autonomoak zaurgarriagoak dira. Horiek zaintzeko neurriak beharko direla uste dute ikerlariek. Enpresen kaudimen arazoak ugaltzea ere espero du BBVA Researchen txostenak.

Neurri publikoak

Udako susperraldian, txostenaren ustez, funtsezkoa izan da kreditu politiken eta neurri fiskalen garrantzia. Ildo horretan, erkidegoak aldeko izan du zorpetze txikia, eta mesedegarria izan da aldi baterako erregulazioen zabalkundea. Hala ere, lehen bultzada hori indarra galtzen ariko litzateke, eta, txostenaren egileen ustez, berrikusi egin behar dira EBZren politika, ICO kredituena eta aldi baterako erregulazioen araudia. Urrunago begira, Domenechen aburuz, Europako Next Generation EU programako laguntzak ondo erabiltzea funtsezkoa izan daiteke erreformak egin eta ekonomiaren beharrezko transformazioa lortzeko.


Zabalik 2021-22 ikasturteko aurre izen-ematea

Zabalik 2021-22 ikasturterako aurrematrikula

2021-22 ikasturtean euskara ikasten hasi edo jarraitu nahi izanez gero, aprobetxatu AEKren matrikulazio eskaintza berezia. Aurrematrikula ekainaren 25a baino lehen egiten dutenek honako onura hauek izango dituzte:

-%5eko deskontua 21-22 ikasturteko matrikularen prezioan

-ordainketa malguagoa

-lehentasuna taldeak eratzeko orduan

Izen-ematea: https://www.aek.eus/eu/bloga/zabalik-aurre-izen-ematea edo Txepetxa Euskaltegian


Pellistrik utzita jokatuko du berriro Alavesen

Aurreko denboraldiko azken hilabetek ere utzita jokatu zituen jokalari uruguaitarrak talde arabarrean.

Fracundo Pellistri jokalaria Gasteizen utzita jokatzea adostu dute Alavesek eta Manchester United taldeek.

Pellistrik (Montevideo, 2001/12/20) Gasteizen utzita jokatu zituen aurreko denboraldiko azken hilabeteak, neguko merkatuan Mendizorrotzara iritsi ostean.

Orain Javi Callejaren taldearen erasoa indartzera dator, 2021-22 denboraldiari begira.


Herrialde bakoitzak txerto mota bat jasoko du edo bat baino gehiago erabiliko ditugu?

Txerto bat baino gehiago erosiko du Europar Batasunak, eta horrek hainbat galdera sortu dizkigu. Adituek hauxe erantzun digute.


Santu Guztien Egunean, hildakoak oroitu dituzte herritarrek

Domu Santu egunean, hilerrira joan dira herritar ugari, eta hildakoak hildakoak gogorarazteko zein omentzeko, lorez bete dute hura. Gainera, udalak eraberritutako bi ganderailu ikus daitezke kaperan.

Domu Santu eguna da gaur, eta urtero bezala, hildakoak oroitzeko tartea hartu dute herritarrek. Eguraldiak askorik laguntzen ez badu ere, Azkoitian ere tradizioari jarraituz hilerrira joan dira dozenaka herritar goizean goizetik, eta hildakoak gogorarazteko zein omentzeko, lorez jantzi dute hilerria.

Gainera, hilerriko kapera barruan dauden bi ganderailu eraberritu ditu udalak, eta hara bertaratzen direnek kanpotik ikus ditzakete 100 urte baino gehiago dituzten figura berrituak.


Iñudeak eta artzaiak konpartsaren irteera

Urumea ikastolak antolatuta.


Urretxuko txistularien danborrada

Donostiarrek eta azpeitiarrek San Sebastian eguna ospatu zuten ostiralean. Urteroko moduan, San Sebastian egunaren ondorengo igandean, Urretxuko txistulariek danborradako piezak jo dituzte.


Lointek Gernika Bizkaia, liga hastear

Emakumezkoen Ligaren lehen jardunaldia asteburuan lehiatuko dute, eta Lointek Gernika Bizkaiak 2021-2022 denboraldiaren aurkezpena egin du goizean, Bilboko portuan Lointekek daukan pabiloian.

Gorengo mailan zortzigarren urtea beteko du klub gernikarrak, eta EuroCup Women txapelketan bosgarren urtez ariko da.

Gernika-Lumoko taldeak etxean hasiko du liga, zapatuan (irailak 25). Spar Gran Canariaren kontra jokatuko du, 18:30ean hasita. Marea granatea Malosteko harmailetara bueltatuko da, jokalariei babesa emateko gogoz.

Eurokopari dagokionez, Lointek Gernika Bizkaia EuroCupeko H multzoan dago, Italiako Boloniako Virtusekin eta Frantziako La Roche Vendeerekin batera. Multzoko laugarren taldea irailaren 23an jokatu den Flammes Carolo eta Piestanske Cajkyren aurretiazko kanporaketetatik irtengo da. Lehenengo fasea urriaren 14ean hasiko dute. Lehenengo jardunaldian Boloniako Virtusen aurka jokatuko du talde gernikarrak Italian.

Marta Alberdi jokalari gernikarrak adierazi du “lan eta lan” ari direla, eta liga hasteko gogoz daudela: “Partidu asko eduki ditugu denboraldiaurrean, baina jada lehia sentsazio hori hartu nahi dugu”. Aurreko denboralditik zazpi jokalarik segitzen dute, eta klubak lau fitxaketa egin ditu denboraldi honetarako. Hala, taldearen “esentzia izaten jarraitzen” dutela azpimarratu du: “Mariok hori eskatzen digu beti. Gernika beti izan da defentsan gogorra izan den taldea. Jokalari berriak oso ondo murgildu dira taldean”.

Ligako lehen jardunaldian partiduaren “erritmoa” eurek eroan gura dute: “Talde oso fisikoa da, korrika asko egiten dute. Orain EuroCupa lehiatuko dute, eta talde indartu dute”. Zapatuan 500 pertsonako aforoa edukiko dute, eta Malosteko beteta ikusteko desiatzen daude: “Eurek ematen duten berotasuna garaipen bategaz eskertzeko gogoa daukagu”.

Eurokopan multzo “nahikoa gaitza” daukatela aitortu du Alberdik, baina “edozein talderi aurre egingo” diote. Europako txapelketa horretan beste pauso bat aurrera emateko gogoa daukate. Harrobiko jokalaria klubaren 25. urteurrenari buruz ere mintzatu da gaurko aurkezpenean: “Harrobia kontuan hartuta, klub hau hazten doa bai goi mailan eta baita harrobian ere. Txikitatik klub honetan egotea eta zelan hazten doan ikustea oso polita da”.

Argazkia: Gernika KESB.

Beste urte batez, ilusioa berba aitatu du Mario Lopez entrenatzaile gernikarrak. Denboraldi hasierako egutegia “oso zaila” dela esan du: “Ea ligaren lehen itzuli ona egiteko gai garen. Roso Buch eta Gabija Meskonyte jokalariak apurka-apurka sentsazioak errekuperatzen ari dira, baina %50 daude”. Denboraldiaurrean “argi-ilunak” eduki dituzte: “Tarteka joko ona egin dugu eta horra joan nahi dugu, baina momentu batzuetan ez gara ondo aritu. Momentuz defentsan ez gaude egon nahi dugun moduan, errebote apur bat galdu dugu, eta bestetik, etorri direnekin kanpoko jaurtiketa orekatzea lortu dugu, batez ere barruko jokoan, eta orain, barruan joko biziagoa egin ahal dugula uste dut”. Aurreko denboraldietan lehiatzeko gai izan den moduko taldea izatea espero du, “kantxan arima uztea, eta saskibaloi ona egitea”.

Itziar Ariztimuño jokalari bilbotarrak ere klubarentzat urte garrantzitsua dela gogoratu du, eta taldearen helburuak azaldu ditu: “Liga hasiera ona egitea da gure helburua, Erregina Kopara sailkatzeko hori oso garrantzitsua baita. Eta helburuak dira baita ere EuroCupean ere hasiera ona egitea eta gure taldea pixkanaka-pixkanaka eraikitzea”. Fitxaketak entrenatzaileek agindutako joko eredura “azkar ohituko” direla uste du, pixkanaka jokoa ulertuko dutela.

“Anbizioa” daukan taldea dela azpimarratu du Belen Arrojo jokalari andaluziarrak, eta nortasunari eutsiz, aurreko urteetan “denboraldi oso onak” egin dituztela eta euren helburuak lortzeko gai izan direla: “Ildo horretatik jarraituta, pauso bat gehiago ematen ahaleginduko gara. Ligako talde denak gero eta lehiakorragoak dira, eta liga ere gero eta zailagoa eta lehiakorragoa da, eta hori polita da”.

Argazkia: Gernika KESB.


Atxondoko Udalak pump-track zirkuitua eraikitzeko lanak hasi ditu

Udal Liburutegiaren inguruan kokatuta egongo da gune berri hau. Pump-track pista egiteko 40.000 euro bideratuko ditu udalak.

Atxondoko Udalak pump-track pista eraikitzeko lanak hasi ditu. Udaletik azaldu dutenez, maiatz amaierarako lanak bukatuta egongo dira. "Jarduera honekin, herriari aire zabaleko kirol-instalazio berri bat emango diogu", azaldu du Xabier Azkarate alkateak. Pista honetan skate, surfskate, bizikleta, patin zein monopatinekin ibiltzeko aukera egongo da.

Pump-track zirkuituaz gain, bizikletak garbitzeko lehenengo gunea ere jarriko dutela jakitera eman dute udaletik. "Gure helburua atxondarren eskariei erantzuten jarraitzea da. Behin baino gehiagotan esan digute Atxondon horrelako gune bat egon beharko litzatekeela bizikletak garbitzeko, eta uste dugu pump-track zirkuituaren ondoan kokapen egokia izango duela", bukatu du alkateak.


Sua eman nahi zilarrezko globo bati eta ezin


Emakumeak gehiengoa dira osasun arloko lanbideetan

Osasunaren Munduko Eguna da gaur, apirilak 7, eta hori dela eta 2021eko Osasunaren Panorama txostena kaleratu du Eustatek. Besteak beste, laguntza-baliabideei, osasun-arazoen arretari eta osasun-gastuari buruzko datu esanguratsuen berri eman dute.

EAE mailan egindako txostenak hainbat datu eta estatistika esanguratsu batzen ditu. Azpimarratzekoa da, osasun-jardueren adarrak 62.078 pertsonari ematen diela enplegua, eta Euskal Autonomia Erkidegoko enpleguen % 6,7 hartzen duela. Pertsona horietako gehienek (% 55) ospitale-jardueretan egiten dute lan eta % 75-a emakumeak dira.

Erizaintzako langileak dira kolektibo nagusia (16.826), eta ondoren medikuntzakoak (12.045), farmaziakoak (3.196), fisioterapiakoak (2.887), odontologiakoak (1.856) eta azkenik psikologiakoak (1.849). Giza baliabide guztietan, emakumeak dira nagusi, erizainen kasuan batez ere (% 90).

Txostenak aipatzen du ere, feminizazio hori Osasun-zientzietako unibertsitate-ikasketetara hedatzen dela. 2018/2019 ikasturtean, adibidez, emakumeak psikologian graduatutakoen % 86 izan ziren, % 85 erizaintzan, % 78 farmazian eta % 71 medikuntzan.

Gainera, Eustaten txostenak jasotzen duenez, generoak aldeak markatzen ditu osasun-zerbitzuen erabileran eta erikortasunean. Adibidez, emakumeak maizago joaten dira lehen mailako arretako kontsultetara, eta gizonak, berriz, sarriago ospitaleratzen dira.

Bestalde, lehen mailako arretako osasun-arazo ohikoenak aldatu egiten dira adinaren arabera: 15 urtetik beherako pertsonen artean arnas aparatuari dagozkionak dira (goiko traktuko infekzio akutua eta asma), 15-34 urtekoen artean larruazaleko gaixotasunak, 35-64 urtekoetan lokomozio-aparatukoak eta 65 urte eta gehiagokoetan, zirkulazio-aparatukoak (hipertentsioa) gizonengan eta lokomozio-aparatukoak emakumeengan.

Osasun-gastuei dagokionez, 2019an %4,7ko hazkundea izan zuen, urte horretako BPGren hazkundea baino %3,3 gainetik, alegia. EAEk 7.042 milioi euro bideratu zituen osasunera 2019an, aurreko urtean baino %4,7 gehiago (biztanle bakoitzeko 3.216 euroko gastua). Gastu horren % 68,9 sektore publikoak finantzatu zuen, eta % 31,1 sektore pribatuak.


«Kontrajarria dirudi; jendeak nahi ez duen zerbait egin dugu»

Txikitan biolina jotzen bazuen ere, gaur egun baxua astintzen du Lauroba taldean. Duela urte eta erdi heldu zion erronkari Ane Bastidak (Azpeitia, 1987). «Kontzertuetara joaten nintzen, eta haiek ere jakin bazekiten baxua jotzen nuela. Horrela, proba bat egitera deitu ninduten, eta ongi funtzionatu zuen». Jarraitzaile izatetik taldekide izatera pasatu zen. Hainbat kontzertu eman ondoren, Iglu bat basamortuan disko berrian hartu du parte, hilabete hasieran Oihuka zigiluarekin argitaratu dutena. Larunbat honetan, aurkezpen kontzertua egingo du boskoteak Donostiako Doka aretoan, 20:30ean. Taldearen hirugarren diskoa bada ere, zuk parte hartu duzun lehenengoa da. Alde horretatik, esperientzia berria izango zen, ezta? Hala izan da. Maketa txiki bat grabatu nuen aurretik izandako talde batekin, baina disko bat grabatzea beste kontu bat da. Gainera, beste taldekideak urte asko daramate honetan, eta niretzako bizipen berria zen. Alde horretatik, nahiko urduri nengoen hasieran. Azken finean, disko perfektua izatea nahi duzu. Grabatze prozesua aurrera joan ahala, eta Fredy Pelaez soinu-teknikariaren babesarekin, lasaitzen joan nintzen. Gustura aritu nintzen, azkenean. Iglu bat basamortuan izenburupean ikusi du argia disko berriak. Elementu kontrajarriekin jokatu nahian? Gaur egun, badirudi gehien entzuten den musika mota parranda girokoa dela. Guk, aldiz, guztiz kontrakoa egin dugu; hau da, komertzialagoa egin beharrean, gure gustuko musika landu dugu. Kontrajarria dirudi; izan ere, berez jendeak nahi ez duen zerbait egin dugu. Diskoaren izenburuak, nolabait esateko, ideia hori islatu nahi du. Behin eta berriz entzun beharreko abestiak al dira? Bai, ez zaizkizu lehen entzunaldian geratzen. Agian, hasieran geratzen zaizkizun abestiekin segituan aspertzen zara. Honek, ordea, xehetasun txiki ugari dituenez, hasieran ez zara guztiaz ohartzen. Disko oso landua da. Behin eta berriz entzun ahala, gauza berriez konturatzen zara. Gero eta gehiago entzun, orduan eta gustagarriago egiten da. Aurkezpenean «kolore anitzekoa» dela esan zenuten; estilo anitzekoa dela, hain zuzen ere. Hamahiru abesti jaso ditugu, eta zortzi estilo bereiz daitezke. Batzuk baladak dira; beste batzuei sintetizadoreak sartu dizkiegu, eta tekno-pop kutsua dute... Denetarik dago. Musika da bere osoan, inolako aurreiritzirik gabe. Laurobaren estilo bereizgarri hori mantentzen du, baina abestietan aldaketak nabari dira. Bilaketaren osteko emaitza al dira aldaketa horiek? Nik uste dut berez atera zaizkigula. Bigarren diskoa atera eta bi hilabetera, Iñigo tekatu-jotzailea eta biok sartu ginen taldean. Musika tresna bat gehiago eta beste baxu-jotzaile bat izateak aldaketa eragin du, noski. Bestalde, gure denbora hartu dugu disko hau prestatzeko; urtebete egin genuen abestiak ateratzen, eta beste urtebete grabatzen. Lehen prozesua bizkorragoa izaten zen. Oraingo honetan, patxada gehiagorekin heldu diogu proiektuari, eta Fredy Pelaez teknikariak ere asko lagundu digu ekoizpenean. Lehen diskoa duzu taldearekin. Beraz, abestien sortze prozesuan ere lehen aldiz hartu al duzu parte? Hori da. Normalean Iker Laurobak konposatzen ditu abestiak, eta, gero, taldekide guztion artean osatzen ditugu. Egia esan, sortze prozesu horretan lehen aldiz hartu dut parte, eta dezente ikasi dut. Abiada bizian ikasi ere. Larunbatean egingo duzue disko berriaren aurkezpen kontzertua. Emanaldi berezia izango al da? Hala izatea espero dugu. Teklatu-jotzailearentzat eta niretzat lehen diskoa denez, Lauroba berri baten aurkezpena izango da, nahiz eta lehendik ere elkarrekin jo izan dugun. Nik, adibidez, gogo biziak ditut. Berezia izan behar du lehena izango delako. Antza denez, gainera, jende asko etortzekoa da kontzertura.


Xehetasun txikietan dago txapela

Altuna III.ak eta Elordik antzeko pilotak hautatu dituzte finalerako. Jaurlaritzak dopin kontrola egin die finalistei. 215 sarrera gelditzen dira


Euskaraldiaren aurkezpena

Euskaraldia aurkezteko ekitaldia egingo dute.


10 koronabirus kasu berri zenbatu zituzten atzo eskualdean

Laudiok pilatu zuen atzo kutsatu berrien kopururik handiena, eta intzidentzia metatuaren tasak gora egiten jarraitzen du.

Eusko Jaurlaritzako Osasun Sailak COVID-19ak eragindako pandemiaren eboluzioa jasotzen duen txosten epidemiologiko berria plazaratu du. Aiaraldean 10 kasu berri zenbatu zituzten atzo egindako PCR eta antigeno azterketetan.

Udalerrika, hurrengoa izan zen kasu positiboen banaketa:

Laudio: 6

Amurrio: 3

Aiara: 1

Beste egun batez jarraian, gora egin du intzidentzia metatuaren tasak Laudion. Amurriok, aldiz, atzoko ratio berdina mantendu du. Bi udalerrietan asteartetik daude indarrean eremu gorriko herriei dagozkien neurri murriztaileak, 100.000 biztanleko 400 kasuen langa aise gainditu ostean.

Ratioei erreparatuta, hau da eskualdeko udalerrien argazkia:

Aiaraldeko datu orokorrak

COVID-19 birusak eragindako pandemia hasi zenetik, hurrengoak dira udalerrika kutsatutako bizilagunak guztira:

Laudio: 947

Amurrio: 468

Urduña: 239

Aiara: 196

Artziniega: 117

Orozko: 88

Okondo: 88

Arrankudiaga-Zollo: 45

Arakaldo: 4

Aiaraldea: 2.192


"Lasabil" erabiltzailea izan da Egunean Behin lehiaketako hirugarren asteko onena

Egunean Behin lehiaketa ezagunaren hirugarren astea igaro da. Lehiari begira jarrita, Aiurri taldeko asteko onena "Lasabil" izan da. "Spiteri" eta "Pako" Aiurriko taldeko aurreko bi asteetako irabazleei lekukoa hartu die. Eguerdian jakinaraziko dugu nork jasoko duen hirugarren asteko zozketari dagokion irabazlearen izena. Gaztañaga sagardotegiko kaxa eramango du etxera.

Aiurri taldeko lehen asteko onena "Spiteri" izan zen. Aiurriko taldean, bestalde, lehen asteko zozketaren irabazlea "Txurruskita" erabiltzailea izan zen. Mizpiradiko sagardoa eskuratu zuen.

Bigarren hasteko onena "Pako" izan zen, eta zozketan "Lupita" izan zen irabazlea. Azken honek Zabala sagardotegiko kaxa eskuratu zuen.

Hirugarren asteko onena "Lasabil" izan da, eta zozketaren irabazlea eguerdian jakinaraziko dugu. Gaztañagako sagardoa eramango du etxera.


Fagor, enpresaren arloan euskara sendotzeko lanean

Fagor Taldea aitzindaria da euskara enpresaren munduan eta industriaren sektorean lantzen. Urteak daramatza urratsak egiten euskararen normalizazioaren alde. Aurreko bi edizioetan bezala, Fagor Taldeko zortzi kooperatibek Euskaraldiarekin bat egin dute.

Fagor Taldeko kooperatibak Euskaraldian parte hartzen ari dira. Guztira, 104 arigune sortu dira, eta kooperatibetako kideen artean 418 pertsonak eman dute izena ahobizi gisa eta beste 184k belarriprest gisa.

Euskaraldia Fagor Taldearentzat baliagarria izango dela azaldu du Leire Okarantza Ibabek, Fagor Taldeko Gestio Sozialeko arduradunak: «Euskaraldia guretzat oso lagungarria den ariketa bat da. Aurreko bi edizioetan ere horrela izan da, eta aurtengoa ere baliatu nahi dugu hainbat alorretan eragiteko, batez ere trebakuntza edo praktika falta daukagun hainbat egoeratan. Elkarrizketa elebidunetan trebatzeko, ulerrizketak praktikan jartzeko ere bai, eta, batez ere, hizkuntza ohiturak aldatzeko. Hiru helburu horiek jarriko genituzke, segur aski Euskaraldiak berak berez badituenak, eta guk, gure laneko testuingurura ekarrita, helburu horiek betetzeko ahalegina egingo dugu».

Euskalduntzearen aldeko apustua

Fagor Taldeak Euskaraldiarekin bat egiten du, eta sustatzaile ere bada, baina konpromisoa ez da berria, urteak baitaramatza euskararen normalizazioaren aldeko lanean, tresna edo ekinbide berriak sortzen, euskaraz egiteko aukerak sortzen, teknologiaren erabileraren eta hainbat metodologiaren bitartez. «Urte asko daramatzagu proiektu honetan, baina, egia esan, euskara oraindik ez dago erabat normalizatuta lan munduan. Datuak nahiko onak dira; ezagutza eta ulermen mailak oro har altu samarrak dira, baina baditugu erronkak, euskaldunon arteko elkarrizketa guztiak ez direlako euskaraz».

Kale neurketetan, Arrasateko (Gipuzkoa) datuen arabera, %26,3koa da ahozko erabileraren ehunekoa eta Debagoiena eskualdekoa, %42,4koa. Fagor Taldeko kooperatibetan aurten egindako neurketen arabera, berriz, elkarrizketen erdiak baino gehiago euskaraz izaten dira, %52. Beraz, aipagarria da Fagor Taldeko kooperatibetan euskararen erabilera Arrasaten baino bi aldiz handiagoa dela, eta Debagoienean baino handiagoa ere badela. Fagor Taldea, inguruko testuingurua kontuan izanik, arnasgune bat dela azpimarragarria da, eta aintzat hartu behar da euskararen alde egiten duen apustuaren eragina (inbertsioak, lana, baliabideak eskaintzea...).

Horrela, euskararen normalizazioaren aldeko urratsak egiten jarraitzen dute Fagor Taldean. «Ulermena ez daukaten pertsonak eta haiek zein gunetan kokatzen diren ikusita, taldekako ariketak egiten gabiltza. Hau da, talde bakoitzak, departamentu bakoitzak, negozio-sekzio bakoitzak bere azterketa egiten du kooperatiban, ikusteko zein den ulermen maila, ezagutza maila eta gaitasun maila, eta horren arabera zehazten dira helburuak». Horrela, Fagor Taldean aritu behar duen pertsona batek euskaraz ez badaki, pertsona horrek euskara erabil dezan zein prozesu egin behar duen zehazten da.

Gaur egun, euskara alor sozioekonomikoan erabiltzeko zereginean, erreferentzia garrantzitsu bat da Fagor Taldea. Izan ere, euskalduntzearen aldeko apustua egin du bere ibilbide osoan, eta enpresaren esparruan euskara lantzen aitzindaria da, euskarak tradizionalki presentzia murritza izan duen industriaren sektorean bereziki. «Urte askoan, Fagor Taldeak proiektu honetan jardun du, ulertu dugulako historikoki Fagorrek badaukala konpromiso bat gizarte erronka honetan eta lan mundura euskara txertatzea garrantzitsua eta posible ikusten delako, eta urratsak egiten ari gara norabide horretan».

Fagor Taldeko kooperatibetan dagoen euskara plan kopurua handia da, arlo sozioekonomikoko gainerako enpresekin alderatuta. «Trakzio lan hori egitea, euskara lan mundura ekartzea, bada gure kezketako bat. Horretarako parte hartzen dugu hainbat erakunderen batzorde eta foroetan, beste zenbait eragilerekin batera horretan eragiten saiatzeko».

Horren guztiaren ispilua da Gipuzkoako Foru Aldundiak Fagor Taldeari 2021ean eman zion Abbadia saria, lan munduan euskararen sustapenaren «adibide aurreratua» eta «zabaldu beharreko eredua» izanagatik. 1998an egin zuten lehen euskara plana Fagor Taldean, eta geroztik urratsez urrats aritu da lan munduan euskara bultzatzen.

Gizartearen beharrei erantzuten

Azken batean, Fagor Taldearen izaerari eta bere erantzukizun sozialari erantzuten dio euskararen normalizazioaren aldeko apustuak. «Fagor Taldeak beti eduki du errotuta dagoen lurraldearekiko konpromisoa, gizartearen beharrei erantzuteko sortu izanaren izaera hori, eta, hizkuntzari dagokionez, jarraitzen dugu izaera horri eusten. Ulertzen dugu gizartean euskara normalizatzeko urratsak egin ahal izateko esparru guztietara ekarri behar dugula asmo hori, ezin garela bakarrik hezkuntzan zentratu, edo kale erabileran, eta lan munduak badu hor egiteko garrantzitsu bat eta erantzukizun bat».

Hain zuzen, euskara eraldaketa sozialaren motorra da Fagor Taldearentzat. Kooperatibismotik, Fagor Taldea erabat murgilduta dago eraldaketa sozialean. Debagoieneko eraldaketa sozioekonomikoa euskaraz izango dela argi daukate. «Ez dugu esango euskara hutsean garatuko direnik hor garatzen diren proiektu guztiak, baina hizkuntza nagusia euskara izatearen aldeko apustua egingo du Fagorrek, parte hartzen duen esparru guztietan. Aukera dagoen neurrian eta aukera hori erreala izan dadin beharrezkoak diren baliabideak jarrita. Finean, etorkizuna hobetzeko lanean gabiltza, eta, hor, euskarak badu funtziorik».

Informazio gehiago bildu nahi izanez gero, bisitatu webgune hau: www.fagor.eus.


Ia 300 positibo berri erregistratu dituzte Gipuzkoan

Eusko Jaurlaritzaren Osasun Sailak COVID-19aren hedapenari buruzko datuak eguneratu ditu eguerdian. Ostiralean, 13.642 proba diagnostiko egin zituzten, eta haietatik, 1.140 positiboak izan ziren. Ondorioz, positibo tasa %8,4 da. Kutsatu berri horietako 292 Gipuzkoan atzeman zituzten, 630, Bizkaian; eta 208 Araban. Gainerako hamarrak erkidegotik kanpo bizi diren herritarrak dira. Ospitaleei dagokionean, koronabirusak eragindako 104 pertsona ospitaleratu zituzten atzo, eta ZIUEtan 109 gaixo daude.


Azpeitiko EAJren hileko batzarra

Besteak beste, datorren irailaren 25ean egingo diren Eusko Legebiltzarrerako hauteskundeen gaia landuko da. Gaien garrantziagatik, dei egiten zaie alderdikide guztiei batzarrera bertara daitezen.


"Super arbolak", berotze globalari aurre egiteko

'Pinus radiata' espezieko "super arbolen" Europako lehen landaketa Laudion dago. NEIKERren laborategietan ereindako 800 zuhaitzek osatzen duten pinudia, eta klima aldaketaren ondorioei aurre egiteko ezaugarri bereziak dituzte.

Errendimendu handiko arbolak, eliteko zuhaitzak edota "super arbolak". Modu askotara deitzen dira mundu mailako basogintzaren erronka bihurtu diren landareak. Klima aldaketaren aurrean basoen osasuna bermatzea dute helburu, egur sektorearen onura ekonomikoak areagotzearekin batera. Enbriogenesi somatikoaren teknikaren bidez lortzen dira laborategietan, eta mugarri bat ezarri dute basogintzan eredu diren herrialdeen ingurumen estrategietan.

NEIKER Nekazal Ikerketa eta Garapenerako Euskal Erakundeak hamar urte baino gehiago daramatza enbriogenesi somatikoaren teknikarekin lanean, eta ikerketa lerro horretan, lorpen handienetako bat iaz Laudion landatutako pinus radiata —Euskal Herrian gehien landatzen den espeziea— basoa da. Espezie horretako "super arbolen" lehen landaketa da Europa osoan, eta proiektua zuzendu duen Paloma Moncalean NEIKERreko Baso Zientzien Saileko ikertzailearen hitzetan, urrats iraultzaile bat da basogintzan.

Zure interesekoa izan daiteke: Berotze globalean jarriko du fokua EITBren aurtengo lehen #EKIN_klima kanpainak

Besteak beste, tenperatura altuei, lehorteei edota mantenugaietan pobreak diren lurzoruei aurre egiteko ezaugarriak dituzte eliteko zuhaitzek, laborategian egindako aukeraketa zorrotzen ondorioz. Horrez gain, bioteknologiari esker, hazi bakarretik milaka zuhaitz lor daitezke, eta arbola horien hazte prozesua nabarmen murrizten da, baso jabeen onura ekonomikoak areagotuz, Monkaleanek azaldu duenez.

"Basogintzan aurreratuen dauden herrialdetan erabiltzen ari diren teknika bioteknologikoa da. Ohiko tekniken bidez, hazi bakarretik zuhaitz bakarra ateratzen da. Guk, zelula bakarretik milaka zuhaitz sor ditzakegu. Berretsi nahi duguna, ondorengoa da: laborategian dugun zelula multzoari estres baldintzak ezartzen badizkiegu, adibidez, tenperatura altuetara edo ur gutxi izatera ohitzen baditugu, landare horiek prestatuago egongo dira kanpoko estresari aurre egiteko. Adibidez, laborategian tenperatura altuetan egon den landarea, landa guneetan hobeto egokituko da tenperatura altuetara. Hori berretsi nahi dugu", zehaztu du.

Europar Batasunak finantzatu du NEIKER garatzen ari den egitasmoa, "Multiforever" ekimenaren baitan. Besteak beste, basoen osasuna, espezie alternatiboak, zuraren kalitatea eta hobekuntza genetikoa daude planaren ardatzean, klima aldaketaren aurrean, jasangarritasunaren bila.


Kanpoko taldeak nagusitu dira laxoa txapelketako finalerdietako joaneko partidetan

Doneztebe The Moment eta Irurita Migelene taldeek alde polita lortu dute Arraiozen eta Oizen jokatutako partidetan

Asteburu honetan jokatu dira Baztan-Errekako 42. laxoa txapelketako finalerdietako joaneko partiduak. Erran daiteke ezusteko emaitzak izan direla, bai Doneztebe The Moment, bai Irurita Migelenek, garaipenak lortu baitute Arraiozera eta Oizera egindako bisitetan. Beraz, bi taldeak itzuliko partidara joanen dira markagailua eta plaza alde dituztela.

Arraiozen, Arraioz Sagardia eta Doneztebe The Moment taldeen artean jokatu zen partida. Hasiera arras borrokatua izan zen, baina doneztebarrak gogor saiatu ziren eta markagailuan 2 eta 8ko aldea jartzea lortu zuten. Halere, azken esfortzu batean, baztandarrek joko pare bat egin zuten, azken emaitza 4 eta 9 batean utziz. Zaila izan arren, seguru arraioztarrak Doneztebera joanen direla kanporaketa erremontatzeko esperantzarekin.

Oizen, antzeko zerbait gertatu zen Oiz eta Irurita Migeleneren arteko partidan. Partida borrokatua izan zen hasiera batean, 2-3 joan ziren. Baina konturatu gabe, Iruritarrak 2-8 paratu ziren markagailuan. Oiztarrek azken erreakzioa egin zuten, baina beranduegi zen. Hala ere, 5 jokotarat iristea lortu zuten, azken markagailuan 5-9koa ezarriz. Zaila izan arren, oiztarrek badakite zer den Iruritan partida irabaztea, ligaxkan Migeleneri irabazi zioten eta, beraz, seguru kanporaketari buelta emateko intentzioarekin joanen direla itzuliko partidara.


«Pena da Saharako haurra etxean hartzeko aukerarik ez izatea»

Lupe ZUBELDIA TELLETXEA, Saharaztaneko kidea

«Huts handia» sentitzen du Lupe Zubeldia Telletxeak (Arizkun, 1971) uda honetan. Izan ere, Saharako mutiko bat uda osorako etxean hartzekoa zuen, baina ezohiko egoera tarteko, hainbertze desio zuen bisitarik gabe gelditu behar izan du.

Saharaztan Baztan Bidasoko Saharar Herriaren Aldeko Elkartasun Taldeko kidea da Zubeldia eta behin baino gehiagotan hartu izan ditu Saharako haurrak etxean. 2011n egin zuen lehenbiziko aldiz, «orduan 17 urte zituen alabak horren ilusioa zuelako, animatu eta neska bat ekarri genuen».

Onartu digu «hasiera gogorra» izan zela, «batez ere lehenbiziko astea, neskatoarendako eta guretako. Erdi negarrez egoten zen eta ‘Mama Sahara’ bakarrik erraten zuen. Lo egiten zuen baina ez zuen jaten». Alde horretatik «gogorra» egin omen zitzaion, «non sartu ote nintzen galdetzen nion neure buruari». Baina fite aldendu zitzaizkion kezkak: «aste bat pasatu eta arras ongi egokitu zen eta arras motza egin zitzaidan uda. Ondoko urtean berriz etorri zen eta uda primeran pasatu genuen».

Esperientzia polita

Geroztik, lau neska pasatu dira Zubeldiaren etxetik: «bizpahiru urtez hasierako neska hura etorri zen eta gerora, Arabako eta Elizondoko Bakelekuetatik etorritako bertze hiru neska eduki ditugu asteburuetan». Tarte horretan, Elizondoko Bakelekun ere lanean aritu da eta «esperientzia arras polita» izan omen da. Hala ere, «maitasuna ez da berdin hartzen» bere hitzetan: «Bakelekun lehenbizian 20 haur egon ziren eta bigarrenean 12, eta denei hartzen zaie maitasuna, baina etxean aise goxoagoa da, bai beraiendako baita guretako ere». Baina Bakeleku udalekuak «beharrezkotzat» jotzen ditu eta Saharaztanetik «berriz egiteko asmoa» dutela gaineratu digu, «gero eta familia gutiago animatzen direlako haur sahararrak hartzera».

Eskualdean ere hori da joera. «Aurten hamar haur etortzekoak ziren Baztan, Malerreka eta Bortzirietara. Nik ekarri nuen lehenbiziko urtean 21 ginen eta urte haietan 18, 21, 22… horrela ibiltzen ginen. Orain, ordea, gero eta gutiago ekartzen dira».

«Huts handia sumatzen dugu. Berarekin egiteko hainbertze plan pentsatuak genituen, baina dena deusezean gelditu da, eta bai guk baita berak ere pena hartu dugu»

Aurten uda pasatzera etortzekoak ziren hamar horietako bat Zubeldiarengana joatekoa zen, baina Covid-19agatik ezinezkoa izan da. «Huts handia» sumatzen du horregatik, «horren ilusioa egina genuen, berarekin egiteko hainbertze plan pentsatuak genituen eta arropa prestatzen ere hasiak ginen. Bera gaztelaniaz ikasten ere hasia zen, baina dena deusezean gelditu da eta bai guk baita berak ere pena hartu dugu».

Horren faltan, «lanean, beti bezala» doa bere uda. Baina argi du «arras esperientzia polita» dela eta horregatik egin dio «jendeari animatzeko» deia. «Beti ez da erraza, baina gurasoak kilometrotara dituzten haurrak direla konturatu behar dugu eta ez hizkuntza, ez tokia ezta jendea ere ezagutzen ez duten toki batera etortzen direla. Beraiendako dena berria da: azal kolorea, etxean ur korrontea izatea, paisaia… bertze planeta batera etortzea bezala da. Gurera ohituratu behar dute eta guk ere gure aldetik jarri behar dugu. Pentsa dezagun zein baldintzatan biziko diren gurasoek seme-alabak ezagutzen ez duten toki eta jendearengana bidaltzeko. Hortaz animatu, merezi du eta».

Urteotan hainbertze oroitzapen geldituak ditu oroimenean. Horien artean, «lehenbiziko aldian etorri zen neskarekin inguruko herrietako bestetara egiten genituen ateraldiez» edo «igerilekuan, bizikletan edo paseatzen» pasatutako tarteez oroitzen da. Eta «lehenbiziko edo bigarren urtean, Saharara itzultzeko maletak prestatzen ari ginenean, maleta pisuan sartzeko gauzak sartzen eta ateratzen ari ginenean» erran ziona ere bereziki gogoan du: «’Aski da Lupe’ erran zidan, ‘ez zait inporta deus gabe itzulita ere. Arras kontent nago amarengana noalako eta arras kontent egon naiz zurekin’. Hunkigarria izan zen».

«Saharako haurrengandik aunitz dugu ikasteko. Beraiek guregandik ikasi ordez, guk ikasi beharko genuke beraiengandik»

Ohartu gabe, Saharako haurrekin «aunitz ikasi» duela dio: «dugunarekin baino aise gutiagorekin bizi daitekeela ikasi dut. Gu baino aise gauza gutiago dute baina gu baino kontentuago bizi dira eta dutena eta ez dutena emateko prest izaten dira». Horregatik dio «haiengandik aunitz» dugula ikasteko: «beraiek guregandik ikasi ordez, guk ikasi beharko genuke haiengandik».


Zarata ateratzen segituko du

TD Systems Baskoniak beharrezko garaipena lortu du Milanen aurka Euroligan, eta kanporaketetarako aukera du oraindik. Bigarren zatian 53-37ko partziala sartu dio Milani


Hiru mendi ibilaldi prestatu dituzte Zizurkilen

'Zizurkil, baserri herria' leloarekin herriko nekazaritza, izaera, paisaia, kultura eta ondarea erakusteko ibilbideak prestatu ditu udalak, Hernandorena kultur taldearekin elkarlanean. Bost panel diseinatu ditu Julen Larruskainek.

Zizurkilgo mendi ibilbide homologatuen inguruko lanketa berezia egiten aritu ondoren, eskaintza eguneratua prestatu du Zizurkilgo Udalak eta hiru mendi ibilaldi egokitu ditu, herriko nekazaritza, paisaia, kultura eta ondarea erakusteko. Herriko eragileekin elkarlanean jardun dute azkeneko hilabeteetan eta Zizurkil, baserri herria irudia eta leloa aukeratu dute ibilbideen proiektua izendatzeko. Herritar eta bisitariek luzera eta zailtasun ezberdina duten hiru ibilaldi izango dituzte aukeran, Iker Urruzola alkateak aipatu duenez, Zizurkilgo mendi eta txokoak bertatik bertara ezagutzeko.

Balizazioak jarri, herri bideak garbitu eta bideetan panelak jarri ondoren, ibilbide hauek herritarrentzat nahiz bisitarientzat prest daudela nabarmendu du Urruzolak: "Turismo jasangarriaren aldeko apustua egiten dugu guk, txoko ezberdinak patxadaz eta modu lasaian bisitatzeko aukera eskaini nahi dugu". Bat etorri da baieztapen horrekin Olatz Illarregi Tolosaldea Garatzeneko turismo arduraduna eta azpimarratu du Zizurkilgo hiru ibilbide berriak dagoeneko Tolosaldeko mendi ibilaldi homologatuen gidan txertatuta daudela. Bide batez, eskerrak eman dizkio Zizurkilgo Udalari ibilaldi hauek prestatzen egindako lanagatik eta hilabete hauetako lanketa turismo jasangarriaren eredu bezala jarri du: "Herriko eragileekin elkarlanean herritarrentzat prestatzen diren proiektuak dira gero bisitariak erakartzen dituztenak". Tolosaldea Garatzeneko turismo sailak, beraz, Zizurkilgo ibilaldiak ezagutzera emateko eta kanpoko bisitarientzako eskaintzen artean kokatzeko konpromisoa hartu du.

Udalaren eta eragileen arteko elkarlana esparru askotara zabaltzen dute Zizurkilen, baina kasu honetan, Hernandorena elkarteak egin duen ekarpena eskertu du Ainhoa Azpeitia nekazaritza eta ingurumen teknikariak. "Zer daukagu Zizurkilen? Zer erakutsi nahi genuke? Gisa horretako galderak egin genizkion gure buruari proiektuarekin hasterakoan". Zalantza gutxi izan zituztela aipatu du Azpeitiak eta bi gune behintzat erakusteko modukoak dituztela adostu zuten Hernandorena elkarteko eta udaleko ordezkariek: Atxulondo burdinola eta Ezkeltzu. "Herriaren iparraldean dauden zonaldeak dira eta herritar gehienentzat ezezagunak".

Egindako lanketaren emaitza gisa hiru ibilaldi proposatu zituen lan taldeak eta Gipuzkoako Mendi Federazioak aztertu zituen. Proposamena ontzat eman ondoren, ibilbideen homologazioa eta matrikulazioa egin dute eta federazioak berak hartu ditu bideak balizatu eta seinaleak jartzeko lanak. "Ibilbide bakoitzaren segurtasuna, luzera, zailtasuna eta inguruko ondarearen ezaugarriak jaso dituzte", esan du Azpeitiak.

Zizurkilek duen baserri paisaia nabarmendu du Joxin Azkue Hernandorena kultur taldeko kideak. "Landa ingurune paregabea du Zizurkilek. Herrigunetik gora eta Eskeltzuraino paisaia zoragarriak daude eta horiek ezagutzeko gonbita egin nahi diegu herritarrei". Hernandorenako kideek egindako hausnarketaren ondoren, Zizurkil, baserri herria irudi eta leloa aukeratu dituzte herriko ibilbideak izendatzeko eta Julen Larruskain asteasuarra arduratu da bidean jarri dituzten panelak diseinatzeaz. Bost panel dira guztira: ibilbide bakoitzak dagokion informazio panela izango du ibilbidearen hasieran eta bertan ibilbidearen mapa, luzera, iraupena, zailtasuna eta beste hainbat informazio baliagarri jaso dituzte.

"Gipuzkoa mailan landa edo baserri paisaia gutxi egongo da hemen bezalakorik", esan du Larruskainek. Balore handia du beretzat paisaia horrek eta horregatik esan du ez zaiola zaila egin sormen lana. Ibilbide bakoitzeko panel bana diseinatzeaz gainera, Ezkeltzun eta Atxulondon panel interpretatibo bana jarri du, ingurune esanguratsu horietako zehaztapenak emanez.

PR-Gi 117 Zizurkilgo erreka eta mendiak

Ezaugarriak: Ibilbide zirkularra. 11,1 kilometro. 4 orduko iraupena. 585 metroko desnibela. Zailtasun altua.

Ikustekoak: Ibilbidea herriguneko Pello Mari Otaño plazan hasi eta amaitzean da. Baserri batzuk zeharkatu eta gero, ibilbidea Salobietaerrekaren ibarretik igarotzen da. Zizurkilgo ekialdeko muga lerroa errekak markatzen du. Bideak gero, urbazterretik gora jotzen du, baso ingurunean zehar murgilduz. Bideak Eskeltzu mendiaren magalera eramaten du, eta bertatik beherako pista hartuta, Zarateko Benta pasoko lekura iristen da bisitaria. Handik distantzia laburrera Irizibarko karobia bisitatu daiteke. "Udala, Hernandorena eta bertako etxekoen artean lehengo erara berritu dugu eta bisitagarria da erabat", esan du Azkuek. Handik behera, baserrien arteko bideari jarraituz, hasierako puntura itzultzen da bidea, Pello Mari Otaño plazara.

SL-Gi 26 Ezkeltzuko larretan zehar

Ezaugarriak: Ibilbide motza. 3,4 kilometro. 50 minutuko iraupena. 127 metroko desnibela. Zailtasun txikia.

Ikustekoak: Ezkeltzu gainak ikuspegi dotorea erakusten du. Otez eta sasiz beteta zeuden jabego txikiak elkartu eta Zizurkilgo garaiko udalak bideratuta, mendia txukundu eta belaze bihurtu ziren paraje horiek, herriko baserritarren uda parteko larre leku bilakatuz. Peruazkarateko aparkalekutik abiatuta, ordubete inguruko buelta antolatu dute, "familia giroan egiteko". Handik, itsasoa ikusteaz gainera, Gipuzkoako mendi asko ere bistaratzen dira. Sarobe harri bat edota elur zuloa ikusi daitezke ibilaldi honetan.

SL-Gi 27 Atxulondo bira

Ezaugarriak: 4,3 kilometro. Ordubete eta 10 minutuko iraupena. Zailtasun txikia.

Ikustekoak: Toki "magikotzat" dute zizurkildarrek Atxulondokoa. Urrutien dagoen herriko tokia da, ingurune naturala. Atxulondoko burdinolarako bidean Neolitiko garaiko trikuharri bat bisitatu daiteke. Bidegurutze garrantzitsu batean dago kokatuta. Handik iritsi daiteke Atxulondoko burdinola zenaren arrastoak dauden tokira. XV. mendeko burdinola zen. Bere garaian industriagune garrantzisua. Ura, basoa, garoa, goroldioa, burdinolako pareta zaharrak... "Isiltasuna da nagusi orain baina bere garaian, mailu hotsak ziren nagusi bertan".

Argazkia: Hernandorena kultur elkartea


Erandioko Goiherri taldeak irabazi du Berrizen lehiatu den Bizkaiko sokatira txapelketa

Laukizko Gaztedi geratu da bigarren eta Erandioko Akelarre hirugarren.

Berrizburu inguruko landetan jokatu da txapelketa, asteburu bitan zehar.


Udaltzaingoak hamasei herritar identifikatu ditu Itxaspeko buelta egiteagatik

Orioko Udalak Itxaspeko bidea itxi zuen otsaila amaieran mantenu lanak egiteko, eta oraindik debekatua dago han ibiltzea. Azken egunotan, udaltzainek 16 herritar identifikatu dituzte, debekuari kasurik egin ez eta bidea oinez egiteagatik.

Aste luzez etxean egon ostean, Espainiako Gobernuak kirola egitera ateratzeko baimena eman zien herritarrei larunbatean. Bada, Orioko udaltzainek adierazi dutenez, asteburuan jarrera desegoki asko ikusi zituzten herrian: lagun multzoak berriketan, etxe berekoak ez diren herritarrak elkarrekin kirola egiten, distantzia gutxi pertsona batetik bestera... Hondartzako malekoian izan ziren jende pilaketa nagusienak.

Itxaspeko bidean ere izan ziren arazoak. Udalak otsaila amaieran itxi zuen ibilbidea, goiko errepidean obra batzuk egiteko, eta oinezkoek eta autoek debekatua dute han ibiltzea ordutik. Azken egunotan, larunbatean, astelehenean eta asteartean zehazki, debekua adierazten duten burdinazko hesiak botata topatu dituzte udaltzainek; hori dela eta, Itsaspeko buelta egin duten hainbat herritar identifikatu dituzte: bederatzi asteartean, eta gaur goizean, osteguna, beste bost.

Udaltzainek adierazi dute helburu "hezitzailearekin" hasi direla jendea identifikatzen, eta herritarrei "koherentziaz eta arduraz" jokatzeko eskatu diete. Azaldu dutenez, litekeena da udalak Itxaspeko buelta datorren astean irekitzea, eta ordura arte han ez ibiltzeko eskatu dute.

Jarrera aldaketarik atzeman ezean, hurrengo urratsa isunak jartzen hastea dela nabarmendu dute, haien nahia hori izan ez arren.


“Gaztetan beste inor gabe bidaiatzen duzunean, zure lagunak zure familia bilakatzen dira, ‘Los Reyes del Mundo’ filmean bezala”

Sos Arrazakeria eta Donostia Zinemaldiaren lankidetza baten bidez, egoera zaurgarrian dauden hainbat gaztek jaialdiko emanaldi batzuetara joateko aukera izan dute. Moad Jamalik, besteak beste. Orain arte ez da inoiz zinemaldi batera joan, 21 urte ditu, eta duela bi urte iritsi zen Marokotik. Beste lau gazterekin eta herri ekimeneko boluntario batzuekin batera joan zen Los reyes del mundo film kolonbiarra ikustera, Urrezko Maskorra irabazi duen filmea.

Elkarteak Jamalirekin hitz egin du, eta filmak eragindako sentipenen ingurukoak bildu ditu. Pelikula saritua izan dela jakin aurretik, Jamalik dagoeneko filmea gomendatu zuen, bera bezalako gazteek bizi duten errealitate latza erakusten duelako. Pelikulak Medellingo kaleetan bizi diren bost gazteren istorioa kontatzen du, familiarik eta etxerik gabe, etxe bat izateko ametsa lortzeko egindako bidaian jarraitzen ditu.

Euren bizipenak pantailan ikusi dituzte

Kursaaleko publikoak bost aldiz ere txalo egin zuen Los reyes del mundo filmaren proiekzioan joan den asteazkenean, zuzendari eta protagonisten malkoen aurrean. Txalo zaparrada horietako batzuk Jamalik eta bere lagunak hasi zituzten, oso hunkituta zeuden: “Eszena batean, protagonistek ez dute janzteko arropa lehorrik ere, praka bustiak besterik ez. Guri ere hori gertatu zaigu. Etxe bat bilatzea elkarrekin lo egiteko, kamioi baten atzetik joatea filmeko mutilak bezala…”.

Izan ere, nahiz eta filmak kontatzen duen istorioaren testuingurua oso desberdina izan (gatazka armatuak Kolonbian eragindako desplazatuen ondorengoez hitz egiten du), iragaitzazko gazteek elementu komun asko partekatzen dituzte, bereziki bakarrik bidaiatzen direnean.

Jamaliri ezagunak egiten zaizkio oztopo burokratikoak, borrokak. Batez ere, elkarrekin lo egitea. Izan ere, filmeko ideiarekin bat dator Jamali: “Guri ere gertatzen zaigu, ez dugu familiarik hemen, baina lagun bat daukat eta nire anaia bezalakoa da. Lagun zaharragoa nire anaia zaharra da, gazteagoa nire anaia txikia”.

Eta filma ez da bakarrik jatorri migratzailea duten beste gazte batzuez ari, laguntza ematen dieten pertsonengan ere jartzen du fokua: “Filmean mutilek lo egiteko laguntzen dieten emakumeak aurkitzen dituzte, jaten ematen diete, dutxatzeko aukera eman… niretzat Garazi, Amaia, Ane… izan dira horiek”, azaldu du Jamalik. Kaleko Afari Solidarioak egitasmoko boluntarioak aipatu ditu, urtebete baino gehiago daramatelako Donostian kalean edo ahultasun bereziko egoeran dauden pertsonei afariak ematen; baita Hiritarron Harrera Sarea ere. “Arazoak ez ezik, laguntza handia ere aurkitzen duzu”, esan du Jamalik.

Zinemaldi Alternatiboan ere bai

Gipuzkoako SOS Arrazakeriak eta Hiritarron Harrera Sareak Zinemaldi Alternatiboan ere izan dira. Egitarauaren barruan En la Calle dokumentala proiektatu zen Parte Zaharreko Trinitate Plazan. Hirira bakarrik iristen diren eta askotan kale gorrian bukatzen duten gazte migratzaileen esperientziak kontatzen dira dokumentalean, eta horietako batzuk plazara gerturatu ziren euren esperientziak partekatzeko.

Dokumentala, David Macianen gidoi eta zuzendaritzapean, EITBn ere eman zen udan, bederatzi zinema jaialditan izan ondoren. Sarean ere ikusgai dago dokumentala.


EH Bilduk kaleko garbiketaren arautegia eskatu du

BEASAIN // Beasaingo EH Bilduk kale garbiketaren ordenantza adostea proposatu dio Beasaingo udal gobernuari, «denon informazio eskubideak bermatzeko». Ordenantza berri bat garatzea «ezinbestekoa» dela diote, «bestela, Udalak bere irizpide propioen arabera erabakitzen du zein informazio jarri eta zein ez». Kalea komunikazio eremu «garrantzitsua» dela, diote.


Oldarraldiaren aurrean euskararekin bat euskaraz bat manifestaziora juateko autobusa azaroak 4an

Bergaratik manifestaziora juateko autobusa antolatu da azaroak 4rako.


'Malen Etxea. Zaintzaren esklabo' dokumentalaren emanaldia eta solasaldia, eguenean

Kulturateko areto nagusian izango da Emakume Txokoak antolatutako saioa, 18:30ean hasita. Lanak Euskal Herrian zaintza lanetan dabiltzan emakume etorkinen "egoera krudela" azaleratzen du. Silvia Carrizo Malen Etxea elkartearen sortzaileak gidatuko du solasaldia.

Dokumentalean, lau emakume etorkinek zaintza lanetan jasandako zapalkuntzak salatzen dituzte. Bakoitzak beretik, gogoeta bat eragin nahi dio ikusleari galdera bat eginez. "Euskal Herriko atari bakoitzean dago zaintza lanetan esklabo diharduen emakume etorkin bat", azaldu dute.

15 minutuko film laburra Maitane Subijana Zendoiak zuzendu du eta Luz Agirre, Jessica Guzman eta Mina dira protagonistak –gaztelaniaz da–. Emakume Txokotik azaldu dutenez, prekarietateak emakume eta etorkin aurpegia du. "Egunez egunekoa den errealitate horrekin egiten dute lan Malen Etxean. Malen Etxea emakume etorkinen ahalduntzean ari da lanean, bereziki diskriminazioa, esplotazioa eta abusua pairatzen dituzten langileen promozioan. Lan eskubiderik eta eskubide politikorik ez duen gutxiengo baten kontura elikatzen den aurrerabide bat nahi dugu? ", diote.

Halaber, zaintza lanen garrantzia "inoiz baino modu agerikoagoan" mahai gainean dagoen honetan, "ezinbesteko" hausnarketa da Malen Etxeako kideek egiten dutena, Emakumeen Txokoko arduradunen arabera.


Durangoko San Roke ermitaren inguruan jaiak ospatuko dituzte datorren martitzenean

Musika, pintxo jana eta Durangaldean dauden ume sahararrekin egindako bazkaria dira abuztuaren 16ko jai eguneko ekitaldi batzuk.

Herria Auzo Elkartearen eta Durangoko Udalaren artean antolatuko dute martitzeneko jaieguna. Hona egitarau osoa:

ABUZTUAK 16 - MARTITZENA

10: 00 Kalejira eta txapligoak.

12:00 Auzoko hildakoen omenez mesa San Roke ermitan.

12:30 Txapligoak, trikitixa eta musika jai giroan.

12:30 Tortilla eta txorizo jana San Roke ermitan.

14:00 Durangaldeko ume sahararrekin bazkaria.


Buruzagi indigena bat hil dute Kolonbiako Cauca departamenduan

'Corticoren heriotzagatik, ELN' dioen idatzi bat aurkitu dute gorpuen ondoan. Iaz, %40 ugaritu ziren buruzagi sozialen aurkako erasoak Caucan.


'Diluitzen'

Ez naiz konspirazio teorien zalea, baina gurean zerbait dagoela esango nuke. Shock egoerak aproposak dira aldaketak ezartzeko eta pandemiak aukera ematen du oharkabean mezuak moldatzeko. Iruditzen zait Euskal Autonomia Erkidegoko telebista eta irrati publikoek, gaztelerazkoek bereziki, "ahaztu" egin dutela Euskadiren izaera historikoa, nolabait esatearren.

Adibide asko daude eta ia egunero azaltzen dira, gaia edozein dela. Aipatutako komunikabideetan EAEko Labi bezain etxekoa da Lurralde Arteko Kontseilua eta horregatik ez da zehaztu behar kontseilu espainiarra dela. Batzuetan, lurraldetzat Estatua hartzen da: "Dagoeneko ehunetik gora dira genero indarkeriaren biktimak". Bestetan, argitu beharrean dago barrutia EAE dela: "Atzokoa x. lan istripua izan zen Euskadin".

Euskal Herriari ematen zaion tratamenduak ere atentzioa deitzen du. Paradigmatikoa izan zen joan zen urtean, Estatuko komunitateen konfinamendu perimetrala bertan behera geratzean, "Kantabriara eta Nafarroara joan ahal izango gara" bezalakoak entzutea.

Balizko operazio horrek izenik balu, agian, Diluitzen deituko litzateke.


'West Side Story' filma

Okendo Zinema Taldearen udako zikloaren emanaldi batek irekiko du hilabete honetako agenda: West Side Story pelikula proiektatuko dute. Sarrera doakoa da.


Pedro Antonio Sanchez Murtziako presidente ohiari hiru urteko kartzela zigorra ezarri diote

Murtziako Lurralde Auzitegiak frogatutzat jo du "ahoz eta aurrez inolako kontratazio espedienterik zabaldu gabe" arkitekto bati enkargatu ziola Puerto Lumbreraseko auditorioaren proiektua udalerri horretako alkate zenean.

Pedro Antonio Sanchez Murtziako Gobernuko presidente ohiari hiru urteko kartzela zigorra ezarri dio Murtziako Lurralde Auzitegiak, Puerto Lumbreras udalerriko alkate zenean bultzatu zuen auditorioaren proiektuarekin lotuta.

Epaimahaiak frogatutzat jo du arkitekto bati enkargatu zizkiola auditorioko lanak, "ahoz eta aurretik inolako kontratazio espedienterik egin gabe", Puerto Lumbrerasko alkate zen garaian.

Era berean, Lurralde Auzitegiak egiaztatu du arkitektoak hauteman zuenean ez zela egingarria, alkateari eta udal funtzionarioari jakinarazi ziela eta elkarrekin proiektua aldatu zutela.

Hori guztia dela eta, prebarikazio delitu jarraitu bat eta prebarikazio delitu bat egotzita zigortu du, bi delituak frogatutzat emanda horien errudun jota.

Kartzela zigorraz gain, Murtziako presidente ohiak kargu edo lanpostu publikorako 17 urte eta 3 hilabeteko inhabilitazio berezia bete eta 3.600 euroko isuna ordaindu beharko du.

Bestalde, Udaleko idazkari zenak (Caridad G.) eta arkitektoak (Martin L.) 15 urte eta erdiko eta 16 urte eta erdiko inhabilitazioa bete beharko dute, hurrenez hurren.


Berbarok udaberri eta udarako aisialdi eskaintza zabala antolatu du

Pandemiak baldintzatutako bi urteren ostean, aurten eskaintza oparoa dakar Berbarok udaberri eta udarako. Udaberriko egonaldietan zein udalekuetan izena emateko epea martxoaren 7tik martxoaren 10era bitartean izango da.

Udaberriko oporretarako, Udaberrian Olgetan egonaldiak prestatu ditu: 2017 eta 2012 urteen artean jaiotakoentzat, bi txanda egongo dira: apirilaren 11, 12 eta 13an lehena, eta apirilaren 19, 20, 21 eta 22an bigarrena. 09:00 – 13:00 artean izango da egunero, eta bi txandetan eman daiteke izena.

Udara begira, udaleku hauek eskainiko dituzte:

Udan Olgetan egonaldiak: 2017 eta 2012 urteen artan jaiotakoentzat, 09:00–13:30 artean izango dira egonaldiak, eta astean behin, 16:00ak arte, egun osoko irteera egingo dute. Bi txanda izango ditu: lehena, ekainaren 27tik uztailaren 8ra; eta bigarrena, uztailaren 11tik 22ra. Hemen ere bi txandetan eman ahalko da izena, eta jantokian bazkaltzeko aukera egongo da.

Udaleku finkoak: Alde batetik Larrauleko udalekua eskainiko da, LH3 eta LH4 mailetan daudenentzat, ekainaren 24tik uztailaren 3ra. Beste alde batetik, Mendigorriako udalekua egongo da, LH5 eta LH6ko gaztetxoentzat, uztailaren 1etik 12ra bitartean.

Udaleku ibiltariak: Adin tarteka banatuta, bi udaleku ibiltari egongo dira: Ibiltari txikia, Debatik Bermeora bidea egingo duena, ekainaren 25etik uztailaren 6ra bitartean, DBH1 eta DBH2 mailakoentzat. Bestetik, ibiltari handia egongo da, Irurtzunetik Debara egingo dute ibilaldia, uztailaren 7tik 18ra artean, eta DBH3, DBH4 eta Batxilergoko lehen mailakoei zuzenduta dago.

Udaberriko egonaldietan zein udalekuetan izena emateko epea martxoaren 7tik martxoaren 10era bitartean izango da, Berbaroren webgunean edo bulegoan. Informazioa guztia (zozketak, prezioak, oharrak...) Berbaroren webgunean aurkitu daiteke: www.berbaro.eus


Jota Arregui: «Ezin dut gehiago eskatu»

Larunbatean, esna amestu, eta bigarren mailara igotzeko Play Off-eko lehen faseaz gozatu ahal izango dugu Belabietan, 18:30ean. Egun hauetan zehar iragarri dugun bezala, SCDR Anaitasuna nafarra izango da gure aurkaria, joan-etorriko kanporaketa batean.

Zentzu horretan, oso pozik gaude esperientzia hau gure zaleekin partekatzeko aukera izateagatik. Gainera, honaino iritsi izanak suposatu duen esfortzu guztia kontuan hartuta, klubak Lauburu eguna ospatzeko erabakia hartu du, gure ustez ezin baitzen beste egun bereziagorik egon aspaldiko partez hura martxan jartzeko.

Dena dela, oinak lurrean ditugu, eta badakigu Ligako txapelduna izango dugula aurrez aurre. Are gehiago, nahiz eta azken jardunaldian aurkariak baja garrantzitsu asko izan, ia denak itzuli dira oraingo neurketarako, guk sentitzen dugun ilusio eta gogo berberarekin. Horrela, 40x20an egongo den kalitateaz eta intentsitateaz jakitun, jokalari guztiak deitu ditu Jotak, Euskal Ligako Beñat barne.

Oso aste bizia izaten ari da, non Mikel Diestroren fitxaketa bezalako albiste garrantzitsuak iragarri ditugun. Horren guztiaren artean, duela aste batzuk Jotak esaten zituen hitzak gogoratu nahi ditugu, oraindik Play Off-etarako sailkatuko ginela jakin gabe: «Oso harro nago. Lan hau egitera etorri nintzen hona, baita gaztetxoei eboluzionatzen laguntzeko ere. Joan den urtea gogorra izan zen, baina bilakaera-lan bat egon da, eta oso pozik nago, batez ere, etxeko jendearen, gipuzkoarren, hazkundearekin. Taldea asko hazi da, eta maila gainditzeko muga-mugan egotetik Play Off batengatik borrokatzera iritsi gara. Ezin dut gehiago eskatu. Gainera, jokalarien portaera aparta da, bai pista barruan, baita kanpoan ere».

Egun paregabea dugu gure zain. Elkarrekin, eta inoiz baino gehiago, goazen Lauburu!


LABek zazpi greba egunetara deitu du Bizkaiko egoitzetan ratioen egoeragatik

«Egoitzen egoera itogarria da, eta egungo ratioak jasanezinak dira. Gure adinekoek logela partekatu behar dute intimitatea galduz, ez zaie eguneroko dutxa ziurtatzen, ez zaie gosaria edo afaria ordu onargarrietan ematen, fardel aldaketak edo postura aldaketak berandu egiten dira batzuetan...». Argazki hori azaldu du LABek, Bilbon egin duen agerraldi batean. «Nazkatuta» daudela esan dute, adineko egoitzetako langileen egoerak okerrera baino ez duelako egin. Horregatik, zazpi greba egunetara deitu dute, urriaren 26an eta 27an, azaroaren 17an eta 18an, eta abenduaren 14an, 15ean eta 16an.

Bizkaiko Foru Aldundiari eta zahar egoitzetako patronalei eskatuko diete lan baldintzak parekatzeko langile publikoenekin: «Gure lan bera egiten duen langile publiko batek baino %50 inguru gutxiago kobratzen dugu. Horrez gain, azken bi urte hauetan erosahalmena galdu dugunez, hilean 300 euro inguru pobreagoak gara». Erretiroen alde egitea, ordezkapenak lehen egunetik osatzea eta lan osasunari buruzko neurriak hartzea ere aldarrikatuko dute grebaren bidez, patronalak eta diputazioak negoziatzeko borondaterik ez duela iritzita. Langileak aktibatu eta zerbitzuaren publifikazioa agendan sartu nahi dute.

Batasun sindikalaren alde egin dute: «Ez diogu inolako biderik ixten sektoreko langileen kolektiboa indartsuago bilakatuko duen edozein agertokiri». ELAk egin berri ditu hiru greba egun.


Olatz Salvador

Kontzertua. Lekua hartu behar da uztailaren 12tik 16ra bitartean, 633069019 telefono zenbakira deituta.


Urrategi auzoko mus txapelketa

Urrategi auzoko festak ospatuko dituzte asteburuan, eta uztailaren 6an mus txapelketa jokatuko dute Urrategiko elkartean. 22:00eta hasiko da, eta elkartean bertan eman beharko da izena txapelketa hasi aurretik.


Otatza Gaztandegikoak 38.Gazta Lehiaketako txapeldun

Gaurkoan Gipuzkoako Artzain Eguna ospatu dute Legazpin. Goizean zehar hainbat ekintza, omenaldi, ikuskizun zein dastaketa izan dituzte bertaratu direnek. Horrez gain, egun honetan oso berezia izaten den 38. Gazta Lehiaketa ere egin dute eta hainbat sari banatu dituzte honen baitan.

Omenaldiak

Goiza igaro ahala ikuskizunak eta musika izan dira nagusi. Elustondo anai-arrebek berotu dute giroa, soinu eta pandero hotsez. Ekitaldiekin hasteko, omenaldia egin diete Gipuzkoako adineko artzainei, Ameriketara artzain lanetan aritzera joan ziren euskaldunak horiei eta ibilbide oparoa izan dutenei.

Lehen omendua, Berastegitik etorritako bikotea izan da, Maria Luisa Alberdi eta Juan Ezenarro. Maria Luisa betidanik ibili izan da artzaintzan eta 1997 inguruan esplotazio berria ireki zuen. 2003an alaba hasi zen berarekin lanean eta duela 10 urte jubilatu zen. Asier Osinalderen eskutik jaso dute omenezko artzain makila.

Hurrenak Ameriketan ibilitako artzainak izan dira omenaldiko eszenatokira igo direnak. Horietako bat Luizio Irisarriarrikua da. Californian ibili zen mendiaren bakardadean artzain lanetan 9 urtez. Tomas Ibarra zubietarra ere Ameriketara joan zen 1993.urtean, 28 urte zituela. 4 urte egin zituen bertan eta ondorioz, omendua izan da gaurko Gipuzkoako Artzain egunean. Herriko alkatearen eskutik jaso dute saria biek.

Omenaldi ekitaldiarekin amaitzeko Gipuzkoako artzain bat omentzeko unea iritsi da, egindako ibilbidea dela eta. Aurten Zezilio Goñi amezketarraren txanda izan da. Omendu guztiak oholtzan zituztela Sustraiak Dantza Taldeko bi dantzarik agurra eskaini diete.

Sariak

Emaitzarik onenak emandako ardien saria banatuz hasi dute sari-banaketa. Oholtzara igo diren lehenak Aizpea Baserrikoak izan dira eta herriko alkate den Koldobike Olaetxearen eskutik bi sari jaso dituzte. Mutur gorrietan Gomiztegi Gaztandegiarentzat izan da. Hurrenak oholtza zapaltzen Oteiza Goikoakoek lortu dute. Sukaldarientzat ere izan dute saria, ardi haragia prestatzen aritu direnentzat. Sukaldarien saria Kattagorri Elkartearentzat izan da.

38. Gazta Lehiaketari dagokionean, lehen 10 sailkatuek Euskadiko Gazta Lehiaketarako txartela eskuratu dute gaurkoan. Ondorengoa izan da sailkapena:

Otatza Gaztandegia (Saria: Garaikurra+ 550€)

Mausitxa (Saria: Garaikurra + 400€)

Azurmendiko Gazta (Saria: Garaikurra + 300€)

Gaztañaditxuloko Gazta (Saria: 200€)

Ondarretik ekarritako gazta (Saria: 125€)

Gesaltza Gaztandegia (Saria: 100€)

Beñat Egaña

Francisco Javier Muñoa

Garoa

Agerreburu

Gaztetxoen epai mahaiak aukeratutako irabazlea: Otatza Gaztandegia

Herritarrek aukeratutako onena: Baztarrika Baserriko Gazta


Pentsiodunen Mugimenduak kaleak betetzeko deia egin du

Mobilizazioen bidez, lan-erreforma berriarekin pentsioak gehiago murriztuko direla eta osasun publikoaren "kolapsoa" salatuko dute. Larunbatean, 12:00etan, Altsasuko Foru plazatik manifestazioa abiatuko da.

Euskal Herriko Pentsiodunen Mugimenduak lau urte daramatza borrokan eta, urteurrena dela eta manifestazioak eginen ditu larunbatean. Hego Euskal Herriko hiriburuez aparte, hainbat herritan ere eginen dira mobilizazioak. Tartean Altsasun. Mugimenduko kideek larunbatean kaleak betetzeko deia egin diete pentsiodunei, langileei, sindikatuei, gizarte eragileei eta gazteriari. Adierazi dutenez, “denok sufritzen dugu prekarietatea eta denok ditugu miseriazko soldatak; denok egin behar dugu bat, nork bere aldarrikapenarekin”, adierazi dute.

Mugimenduko kideen ustez, “mobilizazio jendetsuak, bateratuak eta koordinatuak beharrezkoak dira, lantokietan nahiz kalean, gobernuei eta patronalei esateko ez dugula murrizketa gehiagorik onartuko pentsioetan, soldatetan eta gainerako eskubide sozialetan”. Gaineratu dutenez, iritzi berekoak dira sindikatuak. Ziurtatu dutenez, “lan erreformak pentsioen sistema publikoa gehiago murriztuko du, pentsio sistema pribatuen mesedetan”.

COVID-19 gaitzak eragindako pandemiaren seigarren olatuarekin batera heldu da deialdia. Horregatik, pentsiodunen mugimenduak osasun sistema publikoaren “kolapsoari bukaera emateko, lantaldeak indartzeko, eta baliabide gehiago jartzeko” eskatuko diote Nafarroako Gobernuari. “Azken olatuak egoitzetan, ospitaleetan eta lehen arretan aspalditik zeuden arazoak areagotu ditu, eta erakundeak ez dira konponbidea jartzeko gai izan, azken urteetan baliabide pertsonalak nahiz materialak murriztu dituztelako”, kritikatu dute. Agintarien jokabidearen ondorio batzuk ere zerrendatu dituzte: “jende asko seguru pribatuak egitera bultzatu dute; nork bere kabuz egin behar ditu antigeno edo PCR testak; eta bitartean, klinika pribatuak aberasten ari dira egoeraz baliatuta prezio eskandalagarriak jarri dituztelako”.

Horri guztiari aurre egiteko “protesta indartsuak, anitzak eta bateratuak” behar direla gaztigatu dute pentsiodunek, “hori izango baita erakundeak premiazko neurriak hartzea mugiarazteko bide bakarra”.


KUP taldea

Udaberriko XVII. Musikaldiaren baitan. Edukiera mugatua.


Enara Maciciorrek eta Ane Kerejetak beste garaipen bat, EH Irekian

30-6 nagusitu ziren larunbatean, Intxurreko Iturriotzen eta Karreraren kontra. Lider daude

A multzoan, bigarren mailako txapelketan.

Maila paregabean jarraitzen dute Enara Macicior eta Ane Kerejeta hernaniarrek, eta hirugarren garaipena lortu zuten larunbatean, Euskal Herriko Irekia Txapelketan. Hernanin zeukaten hitzordua, Intxurreko Maddi Iturriotzen eta Oneka Karreraren kontra; eta erabat nagusitu ziren hernaniarrak: 30-6 irabazi zuten.

Hori horrela, A multzoko lider dira bigarren mailako txapelketan, Gure Larraun taldearekin batera. Hain juxtu, datorren asteburuan ariko dira bi taldeak elkarren kontra, eta irabazleak bukatuko du ligaxka lider, ia ziur.

Maila berean, galdu egin zuten Joana Tolaretxipi eta Irati Miner hernaniarrek, larunbatean Hernanin bertan, Gure Pilotako Olaia Eizagirreren eta Ane Escalaren kontra (19-30). Hirugarren daude B multzoan, eta jokatzeko partidu bakarra falta dutenean, oso zaila daukate aurrera egitea.

Hirugarren mailan ere, porrota jaso zuten Irati Saralegi eta Irati Olveira astigartarrek, larunbatean Elorrion. Hori Hori taldeko Inunciaga eta Berrueta nagusitu zitzaizkien (30-13). Hori horrela, jokatutako bi partiduak galduta, ia aukerarik gabe daude hurrengo fasera sailkatzeko.

Beste partidu bat ere jokatu zuten astigartarrek ostiralean, Udaberri Txapelketakoa; eta 7-30 galdu zuten, Txulobiko Aranbururen eta Navarroren kontra.


Mendia eta heriotza hizpide otsaileko agendan

Oroitzapenaren eta itxaropenaren gaineko Mendian hil, hirian hil lana HIRU aldiz proiektatuko da Eskoriatzako Zaldibar antzokian. Horrekin batera, Iñurrategi anaiak komiki liburuaren aurkezpena egingo da hilaren 19an, eta Mendi Tourreko zenbait film labur eskainiko dira otsailaren 26an eta 28an.

Mendian hil, hirian hil izeneko dokumentala Iñaki Peña Debagoieneko Ospitaleko medikuak zuzendu eta Arteman Komunikazioak ekoiztutako azken lana da. Heriotza eta dolua ditu hizpide eta Aulki hutsak eta Suaminetik bakera filmekin batera trilogia osatzera dator. Mendi Film Festibal-en Euskarazko Film Onenaren saria jaso zuen, gainera, 2020ko abenduan, eta Eskoriatzan hiru proiekzio izango dira. Lehenengoa zapatu honetan izango da, 19:00etan, Zaldibar antzokian, bigarrena, otsailaren 13an, ordu eta leku berean, eta, kasu honetan, Peña zuzendaria, dokumentalari buruzko gogoetak ikusleekin konpartitzen egongo da. Hala, lehenengo bi emanaldietarako sarrera guztiak agortuta, hirugarren proiekzio bat ezarri du Udalak, otsailaren 20an izango dena. (Egun horretarako sarrerak agortzen badira, hurrengo larunbatean, otsailaren 27an, beste saio bat programatuko da).

Mendiko heriotzak oinarri

Mendian gertatutako heriotza oinarri, hainbat testigantza jaso dituzte lanean: batetik, Felipe Uriarte eta Juanjo San Sebastian mendizale ezagunenak; eta, bestetik, heriotzak gertuan bizi izan dituzten hainbatenak. Besteak beste, 2017an Pirinioetan hildako Mikel Crespo aretxabaletarraren senideena.

'Iñurrategi anaiak' liburua

Otsailaren 19an, 19:00etan, Iñurrategi anaiak liburuaren aurkezpena eta mendiko argazkien erakusketa izango da Zaldibarren. Iñurrategi anaien mendi ibilbideari eta, bereziki, duela 20 urte mendi istripuan hil zen Felixi tributua egiten dion komiki liburua aurkezteko Alberto Iñurrategi bera izango da, libruruaren idazle Ramon Olasagasti eta César LLaguno marrazkilaria.

Horrekin batera, hitzordua aprobetxatuta, Eskoriatzako Dorletan liburudendan hartutako liburuak jarriko dituzte bertan (gazteleraz eta euskeraz) salgai. Hala, herriko komertzioak buletzatzeko asmoz.

Mendi Tourreko lanak ikusgai

Hilaren 26an eta 28an, aldiz, Mendi Tour Film Festibaleko zenbait ikus-entzunezkoren proiekzioak izango dira Zaldibar antzokian, 19:00etan hasita. Hiru eurotan saio baterako sarrera erosi daiteke eta 5 euro ordainduta bi saioetarakoak – sarrerak aldez aurretik Manuel Muñoz kiroldegian–.


Olentzero eta jaiotzen lehiaketak eginen dituzte bihar Lesakan

Bi urteren ondotik eginen dute abenduaren 24ko eguerdian plazan

1945. urtean antolatu zen lehen aldiz Olentzero lehiaketa Lesakan. 2020an, beraz, 75. urteurrena betetzekoa zuen lehiaketak, baina ez zen egiterik izan. Ezta, hasieran baiezkoan izan ziren arren, joan den urtean ere. Aurten, ordea, Olentzero eta Jaiotza lehiaketa antolatu ditu berriz ere udalak. Larunbatean, abenduak 24, 12:00etan izanen da Lesakako Plaza Zaharrean.

Olentzero lehiaketako partaideak hiru mailatan banatuko dira: 10 urte arteko haurrak; 11 eta 15 urte artekoak eta 16 urtetik goitikoak. Jaiotzen lehiaketan, berriz, bi kategoria izanen dira: 10 urte artekoak eta 11 urtetik goitikoak. Sariak ere ohikoak eta adinaren araberakoak izanen dira (erraterako, 600 euro maila nagusiko irabazlearentzat), baina talde guztiek izanen dute bere saria. Sariketara joan behar duten taldeak guttienez 6 pertsonakoak izanen dira eta bi abesti kantatuko ditu: bata, nahitaez Olentzero buru haundia eta bigarrena talde bakoitzak nahi duena. Talde bakoitzari, Olentzero, janzkera eta abestia, bat banaka puntuatuko zaio, eta puntuazio orokorra hiruren batuketa izanen da. Epaimahaia, herriko bederatzi pertsonez osatua egonen da. Olentzeroa edo Jaiotza, kanta eta janzkera baloratuko dituzte. Epaimahaia kioskoan egonen da eta honen espazioa errespetatu beharko da beraien eginbeharra oztopatu gabe.

Azken urteetan bezala, lehiaketatik kanpo ere parte hartzeko aukera izanen da, ondotik izanen den jaialdian.

Arratsaldean kategoria nagusiko talde irabazleak musika bandarekin egin ohi duen kalejira ere bueltatuko da aurten, 18:00etan hasita. Olentzeroak xehatuz gero biltzeak suposatzen duen kostua Olentzero talde horrek ordaindu beharko duela ere jakinarazi du udalak.


Kutsatzeek behera egin dute EAEn: 38 udalerri gorri, 26 laranja eta 7 hori

Abadiñon, Amurrion, Derion, Bermeon, Elorrion, Trapagan eta Zumaian nabarmen egin du hobera egoerak. Herri horiek guztiak eremu horian daude.

Gipuzkoan dago egoera larrien, 27 udalerri baitaude gorriz: Andoain, Aretxabaleta, Arrasate, Astigarraga, Azkoitia, Azpeitia, Beasain, Bergara, Deba, Donostia, Eibar, Elgoibar, Errenteria, Hernani, Lasarte-Oria, Lazkao, Lezo, Mutriku, Oñati, Ordizia, Orio, Pasaia, Tolosa, Urretxu, Villabona eta Zumarraga.

Halere, egoerak hobera egin du lurralde horretan azken orduetan. Maila laranjan daude Hondarribia, Legazpi, Oiartzun, Urnieta, Usurbil eta Zarautz.

Zumaiak eremu horira egin du jauzi.

Bizkaian, 11 herri daude eremu gorrian: Arrigorriaga, Barakaldo, Basauri, Bilbo, Ermua, Etxebarri, Getxo, Gueñes, Leioa, Ondarroa, Sopela eta Zalla.

Laranjaz margotuta daude, berriz, honakoak: Abanto, Balmaseda, Berango, Durango, Erandio, Galdakao, Gernika, Gorliz, Leioa, Lekeitio, Mungia, Muskiz, Ortuella, Portugalete, Santurtzi, Sestao eta Zornotza.

Eremu horian bost udalerri daude: Abadiño, Bermeo, Derio, Elorrio eta Trapaga.

Arabari dagokionez, Amurrion egoerak hobera egin du, eta, beraz, eremu laranjatik ateratzea lortu du. Agurainek, Gasteizek eta Laudiok kolore horri eutsi diote azken orduetan.

Zure interesekoa izan daiteke: Honela funtzionatzen du COVID-19aren semaforoak eta hauek dira irizpideak

Jaurlaritzak Europar Batasunak (EB) onartutako koloreen mapa egokitu du, eta azken 14 egunetan metatutako eragin-tasaren arabera sailkatu ditu EAEko udalerriak. Zehazki, semaforo horrek kolore berde, laranja, hori edo gorriarekin sailkatzen ditu 5.000 biztanletik gorako udalerriak, azken bi asteetan hautemandako koronabirus kasu berrien arabera. Zehazki, koloreak horrela erabiltzen dira:

Kontuan izan osasun agintariek koronabirusaren aurrean eman dituzten aholkuak. Albiste faltsuak zabaldu dira; beraz, agintariek emandakoei bakarrik egin kasu. Gaitzaren sintomarik baduzu eta EAEn bizi bazara, osasun-zentrora deitu, eta zalantzarik izatekotan, Osasun Batzordearen telefonoa duzu eskuragarri: 900 20 30 50. Nafarroan bizi bazara, berriz, Osasun Batzordearen telefonora dei dezakezu: 948 290 290. Gogoratu COVID-19a ez hedatzeko modurik eraginkorrena eskuak sarri garbitzea dela. Ahoa estaltzeko maskarak derrigorrezkoak dira EAEn eta Nafarroan. Iparraldean, "espazio publiko itxietan" da derrigorrezkoa, baita Lapurdiko herri eta hiri nagusietan ere.


Kaleratzeak Stop taldeak berriro abiatu du udalerriak «tentsio handiko eremu» izendatzeko mozio kanpaina

Gipuzkoako hainbat udalerrik uztailean onartu zuten Jaurlaritzari eskaera egitea, eta beste batzuek urrian hartuko dute erabakia.

Uztailean egin zuten lehenengo saiakera, eta irailean ekin diote bigarrenari. Kaleratzeak Stop plataformak mozioak aurkeztu ditu bigarren aldiz Bizkaiko, Arabako eta Gipuzkoako udal nagusietan. Oporraldian Euriborra %4,25 igo dela adierazi du erakundeak, eta berriro abiarazi uztailean hasitako mozio kanpaina. Helburua da Eusko Jaurlaritzak udal horiek «tentsio handiko eremu» izendatzea eta merkatu pribatuko alokairuen prezioak apaltzea. Donostiako Udala izan zen mozioa berresten lehenbizikoa, eta, Donostiak ez ezik, Eibarrek, Errenteriak, Irunek eta Lasarte-Oriak ere onartua dute jada Gipuzkoan.

Hain zuzen, mozioak Gipuzkoan izan du babesik handiena. Lasarte-Orian irailaren 14an onartu zen, PSE-EE, EH Bildu eta Elkarrekin Podemosen babesarekin. EAJ eta PP abstenitu egin ziren, berriz. Zumarragan gaur aurkeztuko da, eta Ordizian, Pasaian, Hernanin, Beasainen, Andoainen, Arrasaten eta Astigarragan, berriz, datozen egunetan. Tolosan, urrian izango da eztabaidagai.

Bizkaian, Bilbo, Barakaldo, Portugalete eta Basauriko udaletan aurkeztu da mozioa, eta Santurtzin eta Sestaon urriko udalbatzarretan egitea espero du Kaleratzeak Stopek.

Gasteizen, aurreko ostegunean erregistratu zen mozioa, baina herri txandaren bidez. Izan ere, EH Bilduk gaiari buruzko mozio bat aurkeztu zuen ,eta Elkarrekin Podemosek beteta zeukan mozioak aurkezteko gehienezko muga. Hala ere, erregistratu zen mozioa ez zen Kaleratzeak Stopena izan. Hortaz, plataformarena urriko osoko bilkurara joango da.

Plataformak EAJri gogoratu dio udal gehienek alokairu mugatuak nahi dituztela, eta horietan etxebizitza legearen alde bozkatzen ari direla jeltzaleak. «EAJk ezin du aitzakiatzat erabili etxebizitza legearen 18. artikuluaren eskumen inbasioa ez jarduteko eta putre funtsek eta jabe handiek etxebizitzarako duten eskubidearekin espekulatzen jarraitzeko». Halaber, plataformakoek Eusko Jaurlaritzako Etxebizitza Sailari eskatu diote lehenbailehen aintzat hartzeko udalek egindako eskaerak, uste baitute modua emango dutela etxebizitza larrialdia arintzeko, bizitoki «duin eta eskuragarriak» eskaintzeko, eta gehiegizko alokairuak ez ordaintzeagatik etxegabetze eskaera gutxiago izateko.


Gipuzkoa Gazte Tour talentu gazteen bila dabil Ordizian

ORDIZIA // Gipuzkoan Gazte Tour Ordizian izango da ekainean eta telonero bila dabiltza. Informazio gehiagorako idatzi booking@ladyred.es epostara.


Andrakako San Frantzisko jaiakaz herritarrek ongietorria egingo diote udagoienari

Uda bukatu arren, oraindino ez dira auzo guztietako jaiak bukatu. Hala, Andraka auzoko herritarrek plan ezin hobea dute hilabeteari hasiera emateko: urriaren 4tik 16ra bitartean San Frantzisko jaiak ospatuko dituzte. Besteak beste, puzgarriak, umeentzako herri-kirolak, baita ume eta nagusientzako mendi martxa bat ere antolatu dute. Modu horretan, natura, ohiturak eta musika elkartuko dituzte udagoienean ere jaiez gozatzeko.

Urriak 4, eguaztena

12:00 Meza santua.

12:30 Hamaiketakoa herriko eskolako trikitilariek alaituta.

Urriak 7, zapatua

16:30 Txupina.

17:00 Puzgarriak.

17:30 Herri-kirolak umeentzako.

19:30 Musika festa Humberto mariatxiagaz. Talo postua, jatekoa eta edatekoa denontzako doainik.

Urriak 8, domeka

10:00 Mendi martxa ume eta nagusientzako Etzandarriko Mendi Kirol taldeak antolatuta. Irteera Andrakako probalekutik.

12:30 Hamaiketakoa herriko eskolako trikitilariek alaituta.

Urriak 13, barikua

21:00 Kinttopeko idi-probak. Asasdor Iruña 8Jatabe), Lekanda (Urduliz) eta Usaizti (Berritxu).

Urriak 14, zapatua

21:00 Kinttopeko idi-probak. I. Lopategi (Birle), Zornotza Anaiak (Zalla) eta Korta (Gabiria).

Urriak 16, astelehena

21:00 Kinttopeko idi-probak. 1. Oliden (Orio), Kamiñoko Jatetxea (Murueta) eta Soarte (Elgoibar)


Boxeo gaua Etxarri Aranatzen

Maiatzaren 20an, 18:00etan, boxeo eta kick boxing belada izanen da, Euskalerriari frontoian. Besteak beste, Joseba Diaz eta Olmo de Pazen arteko konbatea izanen da.

Jon Larraza, Izan Ibiricu, Andrés Unzue, Jon Cárdenas, Idoate, Irati Altzelai, Garazi Autor, Mario San Martín, Garat Flores, Daniel Aito, Sofía Remon eta Alejandro Cisneros, eta Joseba Diaz eta Olmo de Paz boxeolariek parte hartuko dute maiatzaren 20an, larunbata, 18:00etatik aurrera, Etxarri Aranazko Euskalerriari frontoian eginen duten Boxeo eta Kick Boxing beladan. Harmailako sarrerak 20 eurotan eros daitezke eta aulkian 25 eurotan.


Bi dozena aukera gaztetxoek, oporraldiaz gozatzeko

Makina bat ekintza prestatu dituzte Gabonetako oporraldirako, Hernanin eta Astigarragan; eta ia egunero izango dute zerekin gozatua, haur eta gazteek. Jolaserako guneak, eskulanak egiteko tailerrak, artisten pare aritzeko txokoak edota antzerki eta zine emanaldiak izango dituzte. Izena eman behar da horietako zenbaitetan.

Egunak zenbatzen ariko dira bailarako haur eta gazte gehienak, Gabonetako oporraldira iristeko. Eta ez daukate urruti: datorren astea osorik, eta hurrengoa laburra eta egun bereziz betetakoa. Izan ere, abenduaren 21ean edo 22an hartuko dituzte oporrak, bi aste eta erdirako; eta azkeneko egun horietan, Santo Tomas eta Gabonetako bestelako ospakizunak izango dituzte.

Eta hortik aurrera ere, oporraldi luzean, ez dute aspertzeko tarterik izango. Makina bat ekintza prestatu dituzte haientzat, bi dozena, mota guztietakoak. Eskulanak egiteko tartea izango dute, edota artisten pare ibiltzeko, prestatu dituzten ikastaroekin: zirku tailerra, komikigintza, espresio askea...

Jolaserako ere izango dira makina bat aukera. Hernanin, ludoteka jarriko dute kiroldegian, abenduaren 27tik 30era, goizeko 10:00etatik 13:00etara. Eta Astigarragan, jolas aretoa zabalik egongo da kiroldegi azpiko gela anitzean, abenduaren 27tik 31ra eta urtarrilaren 3an, 10:00etatik 13:00etara goizez, eta 16:00etatik 18:30etara arratsaldez. Batean zein bestean, doakoa izango da sarrera.

Doberak ere jarri ditu bi hitzordu berezi, abenduaren 26an eta urtarrilaren 2an: Hi, Selfie! jolasa antolatu du, familian gozatzekoa, Hernaniko kaleetan barrena. Horretarako, aldez aurretik eman behar da izena, Doberaren bulegoan (Larramendi kalea 11, behea) edo 943 33 27 99 telefonora deituta.

Eta emanaldiak ere izango dituzte gozagarri, oporraldi honetan: Haritzaren bihotza filma, eta Ganbara doinuak eta Olentzeroren gutunak antzezlanak.


Urarekin lotutako inbertsioetarako bi milioi

Toki Inbertsioen Plan berrian Sakanako Mankomunitatearen eta Irañetako Udalaren inbertsio bana jaso da.

Nafarroako Gobernuaren Toki Inbertsioen Plan berriak uraren goi hornidurarako 51 jarduera izanen ditu, 2022 eta 2025 urteen artean egin beharko direnak. Egindako lanen aurrekontuaren %80 ordainduko die foru administrazioak toki erakundeei. Plan berrian ibarreko bi lan aurreikusi dira. Batetik, Urdalur uharkako ur sarea Irurtzuneraino luzatzea. Ziordian dagoen urtegiko ura gaur egun Etxarreneraino iristen da, eta Irurtzunera artekoa azken fasea litzateke. Sakanako Mankomunitateak eginen du lan hori eta 1,95 milioi euroko aurrekontua du eta 2025ean eginen litzateke lana. Bestalde, Irañetak 2020tik du ur biltegi berria. Baina han iragazpen sistema instalatzea falta da, ura etxeetara are garbiago iristeko. Lan horretara Nafarroako Gobernuak 72.161,9 euro bideratuko ditu. Lanak 2024an eginen dira.


«Izuti eta baldar hasi nintzen herriak ibiltzen, lehenengo ikerketak egiten»

Emakumea zen guztiz jakintza handikoa. Eskurik hartu gabe ere, eskutik zeraman inor Micaela beti irakasle amultsuak, adin zaileneko ikasleekin zaildu eta trebatuak. Eramango zintuen halako dorretxera, halako elizara, halako ermitara, halako bidezidorrera, eta zutarriz, arkuz, hormaz eta harriz bezainbat, zeure historia biziaz mintzatuko zitzaizun.


Berako Erraldoien konpartsa prest larunbat honetarako

Joan den larunbatean, Euskal Herriko Txistularien egunean, Berako Erraldoien konpartsak denboraldia abiatu zuen aspaldiko partez. Larunbat honetan, Gure Txokoako dantzariekin batera ekitaldia izanen da frontoian. Xabi Alzuri Astondoa Erraldoien konpartsako kidearekin solastatu gara.


"Maskaradak auzoaren izaera irudikatzen du"

Aurreko barikuan, Lamiako Maskarada baino lehen, bere protagonistakaz egon zen HIRUKA, auzoaren izaera eta kondaira batzen dituen festa barrutik ezagutzeko. Urtez urte, belaunaldi berriek hartzen dute Maskaradaren pertsonaiak antzezteko ardura, eta, euren lehen aldia izan ez arren, gogotsu eta urduri aurkitu ditugu Uxue, Maider, Oier eta Nahikari. Diotenez, festa hau beraien familien eta herriko historiaren parte sentitzen dute eta horregatik jarraitu gura dute ohitura mantentzen.


Azkoitiko Udalak esleipenera atera du igerileku eta aldagela berrien erredakzio proiektua

Atzo, asteazkena, Zubiaurre-Elkarguneko igerilekuaren eta aldagela berrien exekuzio proiektuaren erredakzio lana esleipenera atera zuen Azkoitiko Udalak. Urriaren 3a, osteguna, izango da proposamenak jasotzeko azken eguna.

Azkoitiko Udalak lizitaziora atera du Zubiaurre-Elkarguneko igerilekuaren eta aldagela berrien exekuzio proiektuaren erredakzio lana. Proiektuaren erredakzioaz gain, obren eta exekuzioaren zuzendaritza nahiz obrako segurtasunaren eta osasunaren koordinazio lanak ere kontratuaren barruan sartuko dira. Esleipendunak lau hilabeteko epea izango du proiektua erredaktatzeko, eta 175.450 euroko (BEZ barne) aurrekontua izango du horretarako.

Lizitazioaren iragarkia atzo, asteazkena, argitaratu zen, eta interesdunek proposamenak aurkezteko gaurtik hasita hamabost egun naturaleko epea izango dute. Beraz, urriaren 3a, osteguna, izango da proposamenak jasotzeko azken eguna.

Javier Zubizarreta Azkoitiko alkateak adierazi duenez, igerileku berriaren idazketa proiektua 2019ko aurrekontuetan sartuta dago, eta "hilabete gutxi barru" proiektua eskuartean izango dutela azaldu du. Horrez gain, alkateak jakinarazi du finantzazio iturriak aztertzen jarraituko dutela, proiektuaren esku-hartzea "garestia" dela argudiatuta. Egin duten balorazioaren arabera, miloi eta erdiko aurrekontua izango du proiektuak; edonola ere, ez daudela "geldirik" adierazi du: "Aurrera goaz, egungo instalazioak handitzeko borondate osoa dugulako".

Bestalde, Udalak azaldu duenez exekuzio proiektuak Sestra enpresaren azterlana izango du oinarri. Izan ere, joan den urtean Udalak igerilekuak handitzeko egon zitezkeen alternatibak lantzeko azterlana eskatu zion Sestra enpresari, eta bost alternatiben artetik bat lehenetsi zuen enpresak. Ondoren, interes-taldeei aurkeztu zitzaien azterlan hura. Onesten den aukeraren arabera, igerileku berria egungo belar artifizialeko futbol zelaian kokatuko da, eta orain dauden igerilekuak mantendu egingo dira. Futbol zelaia, berriz, saskibaloi kantxa dagoen tokira lekualdatuko litzateke.


Urola Ikastolako hiru ikasle saritu dituzte Azkue literatur sarietan

10 eta 13 urte bitarteko ikasleentzako poesia saileko hiru sariak eskuratu zituzte, hurrenez hurren, Nerea Cestonak, Hegoa Aizpuruk eta Aner Elorzak.

2021eko Resurreccion Maria Azkue literatura sariak banatu zituen atzo Euskaltzaindiak Bilboko bere egoitzan. Adinaren arabera bi mailatan banatuta, 10 eta 17 urte arteko ikasleek aurkeztutako idazlanak saritzen dituzte Euskaltzaindiak BBK-rekin batera gazteak literaturaren mundura erakartzeko asmoz antolatutako lehiaketan; narrazioak alde batetik, eta poesiak bestetik. Hamabi sari banatzen dituzte Azkue sariketaren edizio bakoitzean –bi aipamen berezi ere bai azken honetan–, eta 2021ekoan horietatik hiru Urola Ikastolako ikasleentzat izan dira.

Hain zuzen ere, poesiaren arloan nabarmendu dira Urolakoak sariketaren azken edizio horretan. Izan ere, A mailako (10 eta 13 urte arteko ikasleena) hiru sariak bereganatu dituzte Azpeitiko ikastetxekoek. Miren Cestonak irabazi du lehen saria, Ezinegona izeneko lanarekin; Hegoa Aizpururen Gauaren atseden ilunean poemarentzat izan da bigarren saria; eta hirugarrena, berriz, Aner Elorzak idatzitako Itsasoak soilik daki olerkiarentzat. Urola Ikastolako DBHko 2. mailako ikasleak dira hirurak.

Sariak banatzerakoan, epaimahaikideek sail bakoitzean saritutako lanen balorazioa plazaratu zuten atzo. Miren Billelabeitia, Igone Etxebarria eta Manu Lopez Gaseni izan dira A mailaren barruan aurkeztutako lanak epaitu dituztenak. Haien esanetan, Cestonaren Ezinegona "pesimismo egoera baten adierazpen poetikoa da, eta profetikoa ere bai; metafora baliatuz, eta errima lagun, poema indartsu bat osatzen du".

Euskal Herri osoko ikastetxeetako 526 ikaslek aurkeztu dituzte lanak, guztira, 2021eko Azkue literatuta sarietara.


Aretako erronkak

EH Bilduren kanpaina ekitaldia.


Izotzagatik abisu horia ezarri dute asteazken eta ostegunerako

Bihar behe-lainoa espero da goizaldean eta lehen orduetan, eta Araban izotza egingo du. Ostegunean, berriz, barnealde osoan espero da izotza.

Eusko Jaurlaritzako Segurtasun Sailak abisu horia ezarri du asteazken eta ostegun honetarako, barnealdean izotza egingo duelako. Bi kasuetan, neurria egunaren lehen orduetan hasi eta 10:00ak arte egongo da indarrean.

Asteazkenean behe-lainoa espero da goizaldean eta lehen orduetan, eta Araban izotza egingo du. Ostegunean, berriz, izotza egingo du barnealde osoan. Barnealdeko zenbait puntutan behe-lainoa sortzea espero da, Ebro inguruan iraunkorrak izan daitezkeenak.


Jasangarritasun jasangaitza

Kari Alberdik maiatzeko Maxixatzen aldizkarirako idatzitako iritzi artikulua: 'Jasangarritasun jasangaitza'.

Oker goaz aurrera, gure lurra hiltzera, biziaren sorrera, ez igorri lurpera, ez ehortzi gure lurra, gu baikara lurra bera". Caroline Phillipsek eta Mixel Ducauk hitz horiek idatzi zituztenetik 28 bira eman ditu Lurrak eguzkiaren inguruan. 28 udaren, 28 udazkenen eta 28 neguren ostean berriro ere berdetu dira larreak, loratu dira landareak eta epeldu dira barrenak. Ia hilabete eta erdi igaro da udaberriko ekinoziotik, eta eternitate bat klima larrialdi batean murgildurik gaudela ohartu ginenetik. Arazoari soluzioa(k) aurkitzeko norabidearen iparra inoiz baino galduago dagoela dirudi azkenaldian. Eta batez ere, iparra galtzen gabiltzala dirudi, mahai gaineko soluzioak berriro ere arazo bihurtzen baitira. Abian jarri nahi diren behin-behineko partxeek izerditutako besapeetan desodorantea botatzearen antzeko emaitza dute: errotik garbitzen ez den arazoa ez da behin betiko garbitzen eta usainak okerrera egin ohi du.

Berria joan den udan iritsi zen gure mendietara eta kaleetara: Capital Energy enpresa lau aerosorgailu jartzekoa da Oleta mendian, horietako bi Azkoitiko lurretan, zehazki. Proiektuak Buruzai du izena eta ez da eskualdeko lurretan martxan jarri nahi den proiektu bakarra. Horren testigu dira Sañoa mendia eta inguruak ere, beste hainbat lurren artean. Ekologismoz aurpegia (eta hauteskundeetarako propagandak) apaintzea, ordea, ez da nahikoa. "Jasangarritasunaren" lelopean dagoeneko jasangaitza den egoera baten kudeaketa kaskar baten aurrean gaudela esan dezakegu. Horien eskuetan energia berriek energia zaharren usaina dute.

Kapitalak ere bere arropen koloreak trukatu ohi ditu gizartearen klimaren arabera

Izan ere, urtaroen joan-etorriarekin batera paisaiaren koloreak aldatuz doazen moduan, kapitalak ere bere arropen koloreak trukatu ohi ditu gizartearen klimaren arabera. Martxoak zortzi dituenean morez janzten den bezala, azken urteetan janzkera berdeekiko egin du apustua. Itxura berdea eta arima beltza. Gizartearen zalantzak bildu eta soluzio posibleak bere parametroetara eta mesedera mugatzean datza bere estrategiak. Berak sortutako korapiloak askatzeko promesak egin eta soka gehiago estutzen duen trikimailua. Sokak itotzen du errealitatea, eta askori trikimailuak itsutu egin dio ikuspegia. Morala ere beherapenetan dago antza.

Argia da helburua eta iluna ondorioa. Energia garbiaren izenean beren izenak garbitzea. Gure mendien berdea ustiatuz beren patrikak berdez betetzea. Norbaitek "burua" erabili zain aurkitzen da gaur egun Azkoitia.